
(Άρθρο 40 παρ. 1 Κ.τ.Β.)

Στην Αθήνα σήμερα, 31 Ιανουαρίου 2024, ημέρα Τετάρτη και ώρα 13.10΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων υπό την προεδρία της Προέδρου της, κυρίας Θεοδώρας (Ντόρας) Μπακογιάννη, με θέμα ημερήσιας διάταξης την ενημέρωση των μελών της Επιτροπής από τον Υπουργό Εξωτερικών, κ. Γεώργιο Γεραπετρίτη, για θέματα Μέσης Ανατολής.
Στη συνεδρίαση παρέστησαν ο Υπουργός Εξωτερικών, κ. Γεώργιος Γεραπετρίτης, καθώς και αρμόδιοι υπηρεσιακοί παράγοντες.
                Η Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.  Παρόντες  ήταν οι κ.κ. Βουλευτές  Αβραμόπουλος Δημήτριος, Ανδριανός Ιωάννης, Αυγερινοπούλου Διονυσία – Θεοδώρα, Βασιλειάδης Βασίλειος (Λάκης), Βλάσης Κωνσταντίνος, Γκίκας Στέφανος, Γκιουλέκας Κωνσταντίνος, Δαβάκης Αθανάσιος,  Δερμεντζόπουλος Χρήστος Δημοσχάκης Αναστάσιος (Τάσος) Θεοδωρικάκος Παναγιώτης (Τάκης) Κόνσολας Εμμανουηλ, Κακλαμάνης Νικήτας, Καλογερόπουλος Δημήτριος,, Κατσανιώτης Ανδρέας, Κτιστάκης Ελευθέριος, Λαμπρόπουλος Ιωάννης, Λιούτας Αθανάσιος, Μπακογιάννη Θεοδώρα (Ντόρα), Μπουκώρος Χρήστος, Νικολακόπουλος Ανδρέας, , Στυλιανίδης Ευριπίδης, Συρίγος Ευάγγελος (Άγγελος), Τσαβδαρίδης Λάζαρος, Υψηλάντης Βασίλειος – Νικόλαος, Χατζηβασιλείου Αναστάσιος (Τάσος), Χατζηδάκης Διονύσιος, Χρυσομάλλης Μιλτιάδης (Μίλτος), Αποστολάκης Ευάγγελος, Γεροβασίλη Όλγα, Δούρου Ειρήνη (Ρένα), Ηλιόπουλος Όθων, Καλαματιανός Δημήτριος, Κασιμάτη Ειρήνη (Νίνα), Πολάκης Παύλος, Τζάκρη Θεοδώρα, Γιαννακοπούλου Κωνσταντίνα (Νάντια), Μάντζος Δημήτριος,  Μιχαηλίδης Σταύρος, Μπιάγκης Δημήτριος, Νικητιάδης Γεώργιος, Παρασκευαΐδης Παναγιώτης,  Μαρίνος Γεώργιος, Μεταξάς Κωνσταντίνος Βασίλειος, Παπαναστάσης Νικόλαος, Παφίλης Αθανάσιος,  Χήτας Κωνσταντίνος, Σαράκης Παύλος, , Ζερβέας Αλέξανδρος, Αναγνωστοπούλου Αθανασία (Σία), Οικονομόπουλος Τάσος, Ρούντας Γεώργιος Καζαμίας Αλέξανδρος και Κωνσταντοπούλου Ζωή.
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Κυρίες και κύριοι συνάδελφοι, καλημέρα σας και καλή χρονιά, μια και είναι η πρώτη συνεδρίαση του νέου έτους. Εύχομαι υγεία, τύχη και προκοπή σε όλες και όλους και ελπίζω οι συνεδριάσεις μας να είναι καρποφόρες, διότι μας περιμένουν πολλές. Να ευχαριστήσω τον κύριο Υπουργό για την καλοσύνη που είχε να ανταποκριθεί άμεσα στην πρόσκλησή μου, διότι έβλεπα το μεγάλο ενδιαφέρον των συναδέλφων για τις εξελίξεις στη Μέση Ανατολή και για τον ρόλο τον οποίο η χώρα μας παίζει στην ευρύτερη περιοχή, αλλά κυρίως αυτό που μας ενδιαφέρει είναι οι εκτιμήσεις του για την πορεία των διαπραγματεύσεων που γίνονται με πρωτοβουλία του Κατάρ ώστε να μπορεί να υπάρξει μία εκεχειρία, τουλάχιστον, για ένα χρονικό διάστημα με ανταλλαγή ομήρων. Ταυτόχρονα, να ενημερωθούμε κιόλας για τις εκτιμήσεις της ελληνικής κυβέρνησης στο θέμα της ναυσιπλοΐας, ένα θέμα το οποίο ενδιαφέρει άμεσα την Ελλάδα, καθώς είμαστε ο μεγαλύτερος στόλος παγκοσμίως. Αντιλαμβανόμαστε όλοι τη σημασία την οποία έχει εάν η ναυσιπλοΐα εμποδιστεί σε διάφορα μέρη, τι μας περιμένει και από πλευράς οικονομίας και από πλευράς πληθωρισμού και αύξησης των τιμών και λοιπά. Ζούμε σε δύσκολες εποχές. Φοβάμαι ότι η Επιτροπή μας θα έχει πολλή δουλειά να κάνει τους επόμενους μήνες. Να σας ενημερώσω ότι δύο Επιτροπές έχουν συμφωνηθεί ακόμα. Η μία, κάλεσα τον κ. Θόδωρο Ρουσόπουλο να έρθει να κάνει μία ενημέρωση, για τις προτεραιότητες της Προεδρίας του Συμβουλίου της Ευρώπης, ώστε να είναι ενήμεροι όλοι οι συνάδελφοι, γιατί και το Συμβούλιο της Ευρώπης, μέσα στη γενικότερη αναταραχή παίζει ένα πολύ σημαντικό ρόλο τώρα. 
Ταυτόχρονα, ο κύριος Υπουργός Εθνικής Άμυνας ζήτησε να ενημερώσει την Επιτροπή μας για τα  εξοπλιστικά θέματα. Δηλαδή, για να υπάρξει μία σε βάθος ενημέρωση της Επιτροπής μετά από την ανταλλαγή επιστολών με τις Ηνωμένες Πολιτείες για τα F35, για το πακέτο το αμερικανικό και τα λοιπά. Θεωρώ ότι η Επιτροπή πρέπει να έχει πλήρη ενημέρωση και αυτό είναι πάρα πολύ σημαντικό σε μία εποχή που, δυστυχώς, καλούμαστε καθημερινά να τοποθετηθούμε για διαφορετικές εξελίξεις οι οποίες συμβαίνουν γύρω μας και έχει πολύ μεγάλη σημασία όλοι οι συνάδελφοι να έχουν μία σε βάθος ενημέρωση. Να μην καθυστερώ, λοιπόν, παραπάνω. Κύριε Υπουργέ, και πάλι ευχαριστίες από την Επιτροπή και από εμένα προσωπικά, για την άμεση ανταπόκρισή σας, έχετε τον λόγο.
ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών): Σας ευχαριστώ πολύ, κυρία Πρόεδρε. Αξιότιμες κυρίες και κύριοι βουλευτές, σας ευχαριστώ πολύ για τη σημερινή σας παρουσία. Το θεωρώ υποχρέωσή μου να παρευρίσκομαι στην Επιτροπή και νομίζω ότι είναι αναγκαίο να υπάρχει αυτή η αλληλεπίδραση μεταξύ κυβέρνησης και Βουλής, όχι μόνο για λόγους ενημέρωσης του σώματος, κυρίως διότι θέλω και εγώ ο ίδιος, ενασκώντας την εξωτερική πολιτική για λογαριασμό της πατρίδας, να έχω την αντίληψη του Κοινοβουλίου και των πολιτικών σχηματισμών έτσι ώστε να μπορούμε να διαμορφώνουμε μια εξωτερική πολιτική η οποία θα είναι κατά το δυνατόν συνθετική και θα αποτυπώνει με μεγαλύτερη ενάργεια και πιο συνολικά τα εθνικά μας συμφέροντα.
Ιδίως στο ζήτημα της κρίσης της Μέσης Ανατολής, θέλω να πω ότι υπάρχει πολύ μεγάλος προβληματισμός και ο προβληματισμός ερείδεται στο γεγονός ότι έχει από μακρού χρόνου εκφύγει του ορίζοντα μιας περιφερειακής κρίσης και πλέον συνιστά μία κρίση με οικουμενική διάσταση, μια κρίση η οποία εν δυνάμει μπορεί να φέρει μέσα στο παιχνίδι των συσχετισμών των επιχειρησιακών και άλλα κράτη και εν πάση περιπτώσει να δημιουργήσει τεράστιες αντανακλαστικές συνέπειες περιφερειακά και διεθνώς και βεβαίως, και για την Ελλάδα. Η δική μας στάση στο ζήτημα της Μέσης Ανατολής ήταν πάρα πολύ συνεπής εξαρχής. Η στάση η δική μας στηρίχθηκε στις βασικές παραδοχές του Διεθνούς Δικαίου. Προσπαθήσαμε όσο το δυνατόν να έχουμε μία απόλυτη προσήλωση στις αρχές αυτές, χωρίς παραχωρήσεις και χωρίς να αντιμετωπίζουμε το τεράστιο ζήτημα της Μέσης Ανατολής με έναν τρόπους συναλλακτικό. Είπαμε, εξ αρχής, ότι το Ισραήλ έχει ένα περιορισμένο δικαίωμα αυτοάμυνας, περιορισμένο εκ του Διεθνούς Δικαίου και ιδίως του Διεθνούς Ανθρωπιστικού Δικαίου, ότι θα πρέπει να υπάρχει άμεση μέριμνα σε ό,τι αφορά τον άμαχο πληθυσμό, ότι θα πρέπει σε κάθε περίπτωση να απελευθερωθούν οι άμαχοι, διότι δεν νοείται τέτοιου τύπου προσβολή της ανθρώπινης αξιοπρέπειας, ότι θα πρέπει να διασφαλιστεί ένας μεγάλος αριθμός από ανθρωπιστικούς διαδρόμους, για συνεχή και απρόσκοπτη ροή ανθρωπιστικής βοήθειας και αποκατάστασης βασικών υποδομών για τους πολίτες και τέλος, να υπάρξει μια διεθνής διάσκεψη, η οποία θα ασχοληθεί με το μέλλον της Μέσης Ανατολής. Στη βάση αυτών των γενικών αρχών οι παραδοχές μας ήταν οι ακόλουθες.
Πρώτον, ότι η Χαμάς, η τρομοκρατική οργάνωση η οποία ευθύνεται για την ανάφλεξη μετά τα γεγονότα της 7ης Οκτωβρίου, δεν μπορεί να συγχέεται, ούτε να ταυτοποιείται με τον Παλαιστινιακό λαό ο οποίος σήμερα υφίσταται, πράγματι, μια εξαιρετικά μεγάλη και δύσκολη δοκιμασία.
Το δεύτερο είναι ότι η θέση της Ελλάδας θα παραμείνει ανοιχτή και στάση αρχής απέναντι σε όλους τους εμπλεκόμενους. Εξ αυτού του λόγου σήμερα η ελληνική εξωτερική πολιτική έχει τη δυνατότητα να συνομιλεί με όρους ακεραιότητας, αξιοπρέπειας και ευθυκρισίας με όλα τα μέρη και να έχει έναν ισχυρό λόγο στα τεκταινόμενα. Θα αναφερθώ εκτενέστερα στη συνέχεια στον ρόλο της Ελλάδας στα όσα συμβαίνουν στη Μέση Ανατολή.
Η τρίτη και βασική μας θέση είναι ότι θα πρέπει να τηρηθεί το Διεθνές Δίκαιο και τα ψηφίσματα του Συμβουλίου Ασφαλείας του Οργανισμού Ηνωμένων Εθνών. Θυμίζω την πάγια ελληνική θέση, ότι το Παλαιστινιακό θα πρέπει να επιλυθεί στη βάση των δύο κρατών με πρωτεύουσα της Παλαιστίνης την Ανατολική Ιερουσαλήμ και στα όρια τα χαρασσόμενα πριν το 1967. Στη βάση αυτών των αρχών και παραδοχών προσερχόμαστε σήμερα και θα προσπαθήσω να αναδείξω, ποια είναι η υφιστάμενη κατάσταση σήμερα και ποια είναι η προοπτική η οποία ανοίγεται, έχοντας στο μυαλό ότι οφείλει μια εξωτερική πολιτική η οποία είναι συνετή να μπορεί να διαχειρίζεται όλα τα πιθανά σενάρια. Αυτή είναι η δική μας στάση. Επεξεργαζόμαστε όλα τα σενάρια, από το πιο ήπιο έως το πιο κακό, άσχημο σενάριο, για να μπορούμε να ανταπεξέλθουμε με γρήγορα αντανακλαστικά. Τρία είναι νομίζω τα επίπεδα τα οποία οφείλουμε να αξιολογούμε.
Το πρώτο είναι το επίπεδο το ανθρωπιστικό, το δεύτερο είναι το επιχειρησιακό, τι υφίσταται σήμερα επί του πεδίου και το τρίτο είναι το πολιτικό, δηλαδή ποιες είναι οι διεργασίες εκείνες οι οποίες δυνητικώς θα μπορούσαν να οδηγήσουν σε μία εξομάλυνση της κατάστασης στη Μέση Ανατολή.
Σε ό,τι αφορά το ανθρωπιστικό, από την αρχή υπήρξε μια τεράστια προσπάθεια, και εκ μέρους μας, να υπάρξουν περισσότεροι ανθρωπιστικοί δίαυλοι. Σήμερα, είναι πανθομολογούμενο ότι υφίσταται μια σοβαρή ανθρωπιστική κρίση. Κάθε μέρα που περνάει δημιουργεί συνθήκες έτι περαιτέρω επιδείνωσης του ανθρωπιστικού ζητήματος, και του κομματιού του επισιτιστικού και του κομματιού του υγειονομικού. Είναι εξαιρετικά σημαντικό να μπορέσουμε πρώτον, να διανοίξουμε όσο το δυνατόν περισσότερους ανθρωπιστικούς διαδρόμους. Αυτή τη στιγμή λειτουργούν στην πραγματικότητα μόνο δύο πύλες εισόδου προς τη Γάζα, η πρώτη παραδοσιακή της Ράφα στην Αίγυπτο και μια δεύτερη η οποία έχει διανοιχθεί. 

	Εντούτοις, η είσοδος της ανθρωπιστικής βοήθειας εντός της περιοχής γίνεται με εξαιρετικά περιορισμένο τρόπο. Οι ανάγκες είναι τεράστιες και προφανώς δεν μπορούν να ικανοποιηθούν από τις περιορισμένες δυνατότητες, που παρέχουν οι δύο πύλες εισόδου. Έγινε μία προσπάθεια κατά τρόπον, ώστε να υπάρξει ένας διαρκής δίαυλος ανθρωπιστικός θαλάσσιος, ο οποίος θα ενώνει την Κύπρο απευθείας με τις ακτές της Γάζας. Ο δίαυλος αυτός, δεν ενεργοποιήθηκε και δεν ενεργοποιήθηκε πρωτίστως για τεχνικούς λόγους, θυμίζω ότι στην Γάζα δεν υπάρχει ασφαλής λιμένας έτσι ώστε να μπορεί να καταπλεύσει ένα πλοίο αυτού του τύπου με ανθρωπιστική βοήθεια. Επιπλέον ήταν μία λύση την οποία δεν προέκριναν ούτε οι ίδιοι οι Παλαιστίνιοι, έχοντας γενικότερες ανησυχίες για έναν τέτοιο ανθρωπιστικό διάδρομο. 
              Σήμερα η συζήτηση σε ότι αφορά τα ανθρωπιστικά επικεντρώνεται σε δύο επίπεδα. Το πρώτο είναι έτι περαιτέρω ανοίγματα ανθρωπιστικών πυλών. Η πιο σημαντική από τις πύλες αυτές, είναι αυτή για την οποία πιέζει και η ελληνική κυβέρνηση να υπάρξει το άνοιγμα ενός ανθρωπιστικού διαδρόμου στη Βόρεια Γάζα, δηλαδή στη νότια πλευρά του Ισραήλ με ενεργοποίηση του λιμανιού του Achdod στο Ισραήλ και στη συνέχεια απευθείας στην Βόρεια Γάζα αλλά και άλλες πύλες εισόδου, οι οποίες θα μπορούσαν εξίσου να εξυπηρετήσουν τις ανθρωπιστικές ανάγκες. Το δεύτερο είναι βεβαίως να υπάρξει πέρα από την άμεση ένταξη στη Γάζα όλων των αναγκαίων υλικών, δηλαδή κυρίως τροφή, νερό και φαρμακευτικό υλικό, να υπάρξει και μία κατά το δυνατόν και στο συντομότερο χρόνο αποκατάσταση των βασικών υποδομών. Αυτή τη στιγμή έχουν πληγεί σοβαρά οι βασικές υποδομές, θα πρέπει να αποκατασταθούν, είναι ζωτικές για την ευημερία του λαού για τα στοιχειώδη, για την υγεία του πρωτίστως, δηλαδή ενέργεια και ύδατα, έτσι ώστε να μπορέσουν οι πολίτες, που βρίσκονται σήμερα εκεί και οι οποίοι έχουν συμπηχθεί σε μια ακόμα μικρότερη λωρίδα κυρίως αυτή τη στιγμή στο νοτιοδυτικό κομμάτι της λωρίδας της Γάζας να μπορούν να επιβιώσουν με όρους ανεκτούς και αξιοπρεπείς. Άρα αυτή τη στιγμή, βρίσκεται σε εξέλιξη μια μεγάλη προσπάθεια ενδυνάμωσης ανθρωπιστικής. 
Το δεύτερο επίπεδο είναι το επιχειρησιακό. Το μεγάλο ζητούμενο από την έναρξη των εχθροπραξιών και προϊόντος του χρόνου ήταν βεβαίως να υπάρξει μια οριστική κατάπαυση όλων των βιαιοπραγιών κυρίως όμως και επιπλέον να μην υπάρξει επέκταση αυτών των εχθροπραξιών, διότι η οποιαδήποτε επέκταση δημιουργεί εν δυνάμει κινδύνους, για να υπάρξει μια συνολική ανάφλεξη στην περιοχή και αυτό είναι κάτι το οποίο καθιστά την περιοχή εξαιρετικά ασύμμετρη. Πρέπει να επισημάνω ότι ένα θετικό στοιχείο εξαρχής ήταν το γεγονός ότι υπήρξαν οι αραβικές χώρες, οι οποίες επέδειξαν σημαντική μετριοπάθεια, κυρίως οι χώρες όπως η Ιορδανία, η Αίγυπτος, η Σαουδική Αραβία, οι οποίες ήταν αρκετά μετριοπαθείς στην προσέγγιση τους, επιχείρησαν να βρουν ουσιαστική λύση στα ζητήματα, δεν υπήρξε όξυνση ούτε υπήρξε μία πιο ριζοσπαστική διάθεση. Αυτό βοήθησε στο να μπορέσει να κρατηθεί όσο το δυνατόν περισσότερο η ανάφλεξη. Βεβαίως παρατηρούμε τις τελευταίες εβδομάδες ότι υπάρχει μια σημαντική επέκταση των εχθροπραξιών. Βλέπουμε να υπάρχουν είτε μεμονωμένα περιστατικά είτε και πιο συγκεκριμένες επιχειρησιακές δραστηριότητες στον Λίβανο, ιδίως στον Νότιο Λίβανο και στην συνοριογραμμή με το Ισραήλ με την Χεζμπολά. Βλέπουμε να υπάρχει η ενεργοποίηση του Ιράν. Βλέπουμε δηλαδή τα γεγονότα τα οποία έχουμε στη Συρία, στην Ιορδανία, στο Πακιστάν και βεβαίως βλέπουμε την ενεργοποίηση της Χούθι, η οποία με έδρα την Υεμένη κυρίως στοχεύει στην ναυσιπλοΐα της Ερυθράς θάλασσας, όπου σήμερα εντοπίζεται ένα πάρα πολύ σοβαρό πρόβλημα. Το ζήτημα της ανάφλεξης είναι εξαιρετικά σοβαρό. Όλοι αντιλαμβανόμαστε τι θα σήμαινε να υπάρξει μια ενεργός εμπλοκή εκ μέρους παραγόντων οι οποίοι διαθέτουν πάρα πολύ ισχυρά οπλοστάσια περιλαμβανομένου πυρηνικού οπλοστασίου. Τα γεγονότα των τελευταίων ημερών, τα οποία στόχευαν και αμερικανικούς στόχους, δημιουργούν μια ακόμα μεγαλύτερη επιπλοκή και αναζητείται αυτή τη στιγμή μια εγκράτεια και ένας αυτοπεριορισμός εκ μέρους όλων των παικτών περιλαμβανομένων των Ηνωμένων Πολιτειών. 
Ειδικά θα μου επιτρέψετε μια κουβέντα για το θέμα της ερυθράς θάλασσας γιατί μας αφορά και άμεσα. Η ναυσιπλοΐα στην Ερυθρά θάλασσα, ρυθμίζεται από το Δίκαιο της θάλασσας και από τον βασικό κανόνα της αβλαβούς διέλευσης όλων των εμπορικών πλοίων. Η ενεργοποίηση των Χούθι δημιούργησε ένα σημαντικότατο πρόβλημα στην ναυσιπλοΐα. Υπό την εκδοχή ότι πέρα από κάθε αυτές τις επεμβάσεις οι οποίες έγιναν, τις επιχειρήσεις των Χούθι σε εμπορικό στόλο και μόνον η απειλή, η οποία ερείδεται στην ύπαρξη των Χούθι στην ευρύτερη περιοχή, έχει δημιουργήσει μια τεράστια επιβάρυνση σε ότι αφορά το διακομιστικό εμπόριο. 
Δηλαδή αυτή τη στιγμή έχουν αυξηθεί σε μεγάλο βαθμό τα ασφάλιστρα όλων των πλοίων, έχει αυξηθεί ο κίνδυνος ο οποίος προφανώς, προκαλείται με αποτέλεσμα να υπάρχει μετακύλιση και στα εμπορεύματα. Είναι δε σημαντικό ότι αυτή τη στιγμή υπάρχει μία όχι ασήμαντη μετάπτωση της εμπορικής θαλάσσιας κίνησης από την Νότιο Αφρική, για να παρακαμφθεί το Σουέζ. Αυτό βραχυπρόθεσμα και πολύ περισσότερο μεσοπρόθεσμα και μακροπρόθεσμα θα έχει πάρα πολύ σημαντικές αρνητικές συνέπειες, τόσο για το διεθνές εμπόριο, όσο και για τα δημοσιονομικά των χωρών. Αυτή τη στιγμή θέλω να σας πω, παρεμπιπτόντως, ότι υπάρχει μια σημαντική οικονομική ύφεση στις χώρες οι οποίες επηρεάζονται κατ’ εξοχήν από τον πόλεμο, πέρα δηλαδή προφανώς από το Ισραήλ και την Παλαιστινιακή Αρχή, υπάρχει μια σοβαρή οικονομική επιβάρυνση ιδίως στην Αίγυπτο, η οποία έχει και τεράστια απώλεια εσόδων από το Σουέζ που ήταν ένας από τους πολύ βασικούς πυλώνες στήριξης της οικονομίας της Αιγύπτου, αλλά και στην Ιορδανία και στο Λίβανο, αλλά ειδικώς για το ζήτημα της Αιγύπτου υπάρχει μια σημαντική οικονομική επιβάρυνση, η οποία έχει διαταράξει ουσιαστικά και τα οικονομικά της Αιγύπτου. Άρα αυτή τη στιγμή είναι πάρα πολύ εύθραυστη η κατάσταση στην ευρύτερη περιοχή και γίνεται μια προσπάθεια, όσο το δυνατόν να περιοριστεί η εξάπλωση των εχθροπραξιών. 
Στην Ερυθρά θάλασσα αυτή τη στιγμή λειτουργεί μία επιχείρηση, η οποία διοικείται πρακτικώς από το Ηνωμένο Βασίλειο και τις Ηνωμένες Πολιτείες. Είναι ένας στόλος ο οποίος έχει ως σκοπό κυρίως τη συνοδεία εμπορικών πλοίων και τη διασφάλιση του απρόσκοπτου πλώου στην περιοχή. Η Ελλάδα έχει δηλώσει ότι θα συμμετάσχει στην επιχείρηση με μία φρεγάτα, η οποία θα έχει αμιγώς συνοδευτικό και αμυντικό χαρακτήρα. Ήδη έχει αποφασιστεί, αλλά αναμένεται η οριστικοποίηση της απόφασης αυτής στα επόμενα Corepers στο Ευρωπαϊκό Συμβούλιο η Ευρωπαϊκή Ένωση έχει αποφασίσει να εγκαταστήσει μία ευρωπαϊκή Task Force στην Ερυθρά θάλασσα, η οποία θα συνοδεύει και θα επιτηρεί, ασφαλώς η Ελλάδα θα βρίσκεται και εκεί παρούσα. Αντιλαμβανόμαστε όλοι τη σημασία του να βρίσκεται η Ελλάδα παρούσα σε όλες τις διεργασίες, οι οποίες γίνονται για την ελεύθερη ναυσιπλοΐα. Δεν είναι μόνον η ανάγκη να προστατευθούν τα ελληνικά περιπλέοντα πλοία των οποίων ο αριθμός είναι εξαιρετικά μεγάλος, είναι και ο υψηλός συμβολισμός ότι η Ελλάδα, όπως γνωρίζετε, μεγάλη ναυτική δύναμη, δεν μπορεί να εγκαταλείψει τον εμπορικό της στόλο και για λόγους συμβολισμού και για λόγους ουσίας η Ελλάδα οφείλει να είναι παρούσα στην προστασία της ελεύθερης ναυσιπλοΐας, έτσι ώστε να μπορεί να εγείρει και τις όποιες αξιώσεις όταν τεθεί ένα ζήτημα ελεύθερης ναυσιπλοΐας. Αυτή περίπου είναι σήμερα η επιχειρησιακή κατάσταση. Πηγαίνω στο τρίτο επίπεδο, το οποίο είναι το πολιτικό επίπεδο και κυρίως το κομμάτι των πολιτικών διαβουλεύσεων, για το μέλλον του Μεσανατολικού. 
	Αυτή τη στιγμή, βρίσκονται σε εξέλιξη μια σειρά από ειρηνευτικές διαδικασίες οι οποίες, είτε συσπειρώνουν ορισμένα κράτη, είτε είναι και επάλληλες. Δηλαδή, δεν υπάρχει μία μόνο ειρηνευτική επιχείρηση η οποία γίνεται, είναι νομίζω περισσότερες. Η πιο σημαντική εκ των οποίων είναι η ειρηνευτική προσπάθεια, που γίνεται εκ μέρους των Αραβικών χωρών, δηλαδή, της Ιορδανίας, της Αιγύπτου και της Σαουδικής Αραβίας. 
Εγώ, όπως γνωρίζετε, είχα την ευκαιρία να ταξιδέψω και στις τρεις χώρες και να συναντηθώ στο υψηλότερο επίπεδο. Στη Σαουδική Αραβία με τον Υπουργό Εξωτερικών, τον πρίγκιπα φαϊζάλ, στην Ιορδανία με τον βασιλιά Αμπντάλα και τον Υπουργό Εξωτερικών και στην Αίγυπτο με τον πρόεδρο Σίσι και τον Υπουργό Εξωτερικών. Είχαμε την ευκαιρία να συζητήσουμε ακριβώς για το θέμα του ειρηνευτικού σχεδίου το οποίο θα προτείνουν οι Αραβικές χώρες στα εμπλεκόμενα μέρη. 
Οι βασικές παραδοχές του σχεδίου αυτού - προφανώς αυτό δεν έχει απολύτως μορφοποιηθεί - έχουν να κάνουν βεβαίως με την απελευθέρωση των ομήρων οι οποίοι ακόμα κρατούνται, και αυτό συνιστά ένα τεράστιο πρόβλημα για να μπορέσει να υπάρξει μια γρήγορη αποκλιμάκωση των εχθροπραξιών, έχουν να κάνουν με την κατάπαυση του πυρός, καθώς επίσης και με τη διενέργεια διεθνούς διάσκεψης, η οποία θα επιλύσει το μεσανατολικό. 
Στην πραγματικότητα να δοθεί ορατότητα για την επίλυση στον παλαιστινιακό λαό, έτσι ώστε να μπορέσει αυτή η επιχείρηση ειρήνευσης να έχει και έναν χαρακτήρα ο οποίος θα είναι αξιόπιστος. Διότι, όπως γνωρίζετε, πολλές φορές στο παρελθόν έχουν υπάρξει ειρηνευτικές προσπάθειες σε περιόδους ανάλογης ή λίγο μικρότερης έντασης, οι οποίες δεν ευδοκίμησαν επειδή ακριβώς δεν υπήρχε αξιοπιστία του σχεδίου.
Αυτή τη στιγμή, υπάρχει μία σοβαρή προσπάθεια η οποία γίνεται από τον Αραβικό κόσμο. Υπάρχει παράλληλα μια προσπάθεια η οποία γίνεται ειδικά, για τα ζητήματα της απελευθέρωσης των ομήρων, στην οποία προσπάθεια συμμετέχει το Κατάρ, που είναι και χώρα συνομιλητής και της Χαμάς. Θέλω να επισημάνω με έμφαση και ιδιαίτερα, ότι η απελευθέρωση των ομήρων είναι αναγκαίο προαπαιτούμενο, για να μπορέσεις να έχεις μια ουσιαστική συζήτηση, για οποιαδήποτε επίλυση Μεσανατολικού, αλλά είναι όμως και μια ανθρωπιστική επιταγή. Είναι, κατά τη γνώμη μου, αδιανόητο να χρησιμοποιείται ο άνθρωπος ως μέσο για την ικανοποίηση πολιτικών ή άλλων σκοπών. Όπως, βεβαίως, είναι απολύτως απαράδεκτο να έχουμε έναν τεράστιο αριθμό αμάχων, οι οποίοι βρίσκονται αυτή τη στιγμή νεκροί ή τραυματίες. 
Άρα, αυτή τη στιγμή, τα ειρηνευτικά σχέδια βρίσκονται σε εξέλιξη. Θέλω να σας μεταφέρω ότι εγώ βρίσκομαι σε διαρκή επαφή και με τις δύο πλευρές. Μιλώ, τόσο με το Ισραήλ και με τον Πρόεδρο και με τον Υπουργό Εξωτερικών, καθώς επίσης και με την Παλαιστινιακή αρχή, με τον Υπουργό Εξωτερικών, τον οποίο θα υποδεχθώ τις επόμενες μέρες στην Αθήνα, έτσι ώστε να μεταφέρουμε κατά το δυνατόν τις παραδοχές ενός ειρηνευτικού σχεδίου, να μπορέσουμε όσο το δυνατόν να μετριάσουν τις εντάσεις και στο μέτρο του δυνατού να ασκήσουμε και εμείς μία πίεση, έτσι ώστε να έχουμε αυτήν τη βιώσιμη παύση των εχθροπραξιών, για να μπορέσουμε να έχουμε και μία οριστική επίλυση του Μεσανατολικού. 
Κλείνοντας, η κατάσταση συνολικά δεν είναι αυτή τη στιγμή, όπως μπορείτε να φανταστείτε, μια καλή κατάσταση. Δεν φαίνεται να υπάρχει άμεση αποκλιμάκωση. Γίνονται συστηματικές ενέργειες, για ειρηνευτικό πλάνο, αυτές προσκρούουν, όπως σας είπα, στα μείζονα εμπόδια, που είναι και το ζήτημα των ομήρων και το ζήτημα της επέμβασης του Ισραήλ στην Παλαιστίνη. Η κυβέρνηση του Ισραήλ, όπως καταλαβαίνετε αυτή τη στιγμή, δέχεται ισχυρές πιέσεις και στο εσωτερικό και από τους συγγενείς των ομήρων, αλλά και από τα συγκυβερνώντα σκέλη στην κυβέρνηση.
Είναι μια κατάσταση η οποία είναι εξελισσόμενη και δυναμική. Η ελπίδα μας είναι ότι τα ειρηνευτικά σχέδια θα ευδοκιμήσουν, ελπίζουμε το συντομότερο δυνατό. Κάνουμε πολύ συγκεκριμένες ενέργειες και εμείς στο μέτρο των δικών μας δυνατοτήτων. Είναι λίγες οι ευρωπαϊκές χώρες οι οποίες έχουν την αξιοπιστία και την αμεροληψία να μπορούν να συνομιλούν με τα μέρη και να μπορούν να μεταφέρουν απόψεις και εμείς είμαστε από αυτές τις χώρες. Ελπίζω ότι το επόμενο διάστημα θα έχουμε εξελίξεις. Επιφυλάσσομαι να σας ενημερώνω διαρκώς για τα ζητήματα αυτά. Κυρία Πρόεδρε, σας ευχαριστώ και πάλι για την πρόσκληση και είμαι ανοικτός, για όποια ερώτηση θέλετε σχετικά με τα ζητήματα αυτά. Ευχαριστώ. 
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Ευχαριστούμε, κ. Υπουργέ. Κύριοι συνάδελφοι, να κάνω έναν γρήγορο γύρο, αλλά να σας παρακαλέσω να είσαστε σύντομοι σε ερωτήσεις ώστε να μπορέσουν να μιλήσουν όλοι.  Ξεκινάω από τον κ. Υψηλάντη. Κύριε Υψηλάντη, έχετε το λόγο. 
ΒΑΣΙΛΕΙΟΣ-ΝΙΚΟΛΑΟΣ ΥΨΗΛΑΝΤΗΣ: Σας ευχαριστώ πολύ, κυρία Πρόεδρε. Κύριε Υπουργέ, κυρίες και κύριοι βουλευτές, είναι εξαιρετικά σημαντική για εμάς και την Επιτροπή μας η παρουσία σας εδώ και η διαρκής ενημέρωσή μας πάνω στα φλέγοντα ζητήματα της εξωτερικής πολιτικής και της πολιτικής γενικότερα της χώρας μας ως κράτος, αλλά και ως μέλος της Ευρωπαϊκής ‘Ένωσης. Ειδικότερα, τα ζητήματα της Μέσης Ανατολής, που απασχολούν αυτή τη στιγμή τη διεθνή κοινότητα, οι στόχοι που επιδιώκουμε κατατείνουν, όπως ακούσαμε, και στην εξεύρεση διεξόδου, για ειρήνευση στην περιοχή. 
Η πρόταξη εκ μέρους σας, κ. Υπουργέ, στο Συμβούλιο Εξωτερικών Υποθέσεων ενίσχυσης της ανθρωπιστικής βοήθειας, λόγω της αυξανόμενης ανθρωπιστικής κρίσης, με βιώσιμους διαδρόμους, που θα οδηγούν απευθείας στη Γάζα για την παροχή των απαραίτητων εργαλείων, υποδομών και ιατρικής περίθαλψης, αλλά και του περιορισμού των εχθροπραξιών στην ευρύτερη περιοχή, προκειμένου να εξευρεθεί μια διαρκής και βιώσιμη λύση. 
Η διαχείριση του ζητήματος της μη διάχυσης της κρίσης, καθότι όπως είπατε είναι ανησυχητική η εντεινόμενη κατάσταση στη Μέση Ανατολή, με τη δραστηριότητα της Χεζμπολάχ στο βόρειο τμήμα του Ισραήλ, τα όσα συμβαίνουν στον Λίβανο, στη Συρία και το Ιράκ και την εμπλοκή των Χούθι στην Ερυθρά Θάλασσα. Είναι πολύ σημαντικό αυτό που αναφέρατε ότι ήδη ετοιμάζεται και μια task force από πλευράς της Ευρωπαϊκής ‘Ένωσης. Το αίτημά σας, για την άμεση απελευθέρωση των ομήρων, αλλά και τις επισήμανσης του δικαιώματος αυτοάμυνας, που εδράζεται στο Διεθνές Δίκαιο και το οποίο σε κάθε περίπτωση πρέπει να ασκείται εντός των ορίων του Διεθνούς Δικαίου και του Διεθνούς Ανθρωπιστικού Δικαίου.
Ενώνουμε και εμείς, κ. Υπουργέ, τη φωνή μας στα αιτήματα αυτά. Θέλω να σας συγχαρώ για τη μεγάλη προσπάθεια που καταβάλλετε για την επίτευξη των στόχων αυτών, με μια σειρά από διεθνείς συναντήσεις στην Αίγυπτο, την Ιορδανία, τη Σαουδική Αραβία, αλλά και με συναντήσεις με τους Υπουργούς των Εξωτερικών των Παλαιστινίων, το Γενικό Γραμματέα του Αραβικού Συνδέσμου, τη συμμετοχή σας στο 10ο Συμβούλιο Σύνδεσης της Ευρωπαϊκής ‘Ένωσης με την Αίγυπτο. Και πάντα με την επισήμανση ότι, οποιοδήποτε σχέδιο ειρήνευσης πρέπει να καταδικάζει κάθε μορφή τρομοκρατίας και να εγγυάται τη βιώσιμη προοπτική, για όλες τις πλευρές. Το σημαντικό, κ. Υπουργέ, είναι ότι η χώρα μας είναι παρούσα και δίνει τη δυναμική εκείνη προσέγγιση, για την ειρήνη και τη διεθνή νομιμότητα. 
Και βεβαίως, κάποια στιγμή ίσως κάποια ζητήματα της περαιτέρω προσέγγισής μας με τις χώρες αυτές και η ενημέρωσή μας και από εσάς, η συμμετοχή σας στο Συμβούλιο Σύνδεσης της Ευρωπαϊκής ‘Ένωσης με την Αίγυπτο, είναι πολύ σημαντικά ζητήματα τα οποία καλό είναι να τα παρακολουθήσουμε από πιο κοντά. Ευχαριστώ πολύ. 
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Ευχαριστώ πολύ, κ. συνάδελφε. Η κυρία Δούρου έχει το λόγο. 
ΕΙΡΗΝΗ (ΡΕΝΑ) ΔΟΥΡΟΥ: Ευχαριστώ πολύ, κυρία Πρόεδρε. Ευχαριστώ, κ. Γεραπετρίτη, εκ μέρους του συνόλου των μελών της Αξιωματικής Αντιπολίτευσης στην Επιτροπή για την παρουσία σας εδώ, γιατί όπως και εσείς, φειδωλά μεν αλλά ευθύβολα, αντιμετωπίσατε την κατάσταση στην αρχική σας παρέμβαση ως μια κατάσταση που, πέρα από το μακελειό που έχει γίνει και τις απώλειες των αμάχων, είναι μια περίοδος που η αλλαγή συσχετισμού δύναμης και ανάδειξης νέων παραγόντων, μιλάω και για τις μη κρατικές ένοπλες δυνάμεις, δηλαδή Χούθι και Χαμάς, διαμορφώνουν πραγματικά ένα νέο σκηνικό που, όχι μόνο λόγω γειτνίασης, αλλά και ως ένα κράτος-μέλος που υπηρετεί το Διεθνές Δίκαιο, πρέπει να μας απασχολήσει.
	Σε αυτά όπως  έχουμε πει και σε άλλη επίσκεψή σας εδώ στην Επιτροπή, αν αθροίσεις νέες δυνάμεις όπως είναι η Κίνα εκτός των Ηνωμένων πολιτειών,  έχουμε έντονα τα χαρακτηριστικά της μη προβλεψημότητας, της αβεβαιότητας και της αστάθειας και ελπίζω να μην είμαστε όσοι το πιστεύουμε  αυτό υπερβολικοί.  Να θυμίσω κύριε Υπουργέ, κυρίες και κύριοι συνάδελφοι ότι οι ισραηλινές επιχειρήσεις στη λωρίδα της Γάζας, σε απάντηση των  απόλυτα καταδικαστέων  τρομοκρατικών επιθέσεων και απαγωγών της Χαμάς σε βάρος αμάχων, για μας στο Σύριζα Προοδευτική Συμμαχία, δεν αλλάζει την προτεραιότητα που είναι κατάπαυση του πυρός άμεσα. 
Και θέλω να σας πω ότι ενώ σήμερα σημείωσα στενογραφικώς σχεδόν το γεγονός στο οποίο αναφερθήκατε δύο φορές, στην κατάπαυση του πυρός δηλαδή, τόσο στην αρχική σας περιγραφή σε σχέση με το πώς εξελίσσεται από την 7η Οκτωβρίου και μετά η αντεπίθεση στη Χαμάς του Ισραήλ, καθώς και όταν μιλήσατε για το τρίτο επίπεδο το πολιτικό, παραμένει ακόμα το ερώτημα, που έχουμε όλοι εμείς στον Σύριζα Προοδευτική Συμμαχία, γιατί αυτό το πράγμα δεν είναι από μέρους της ελληνικής κυβέρνησης ρητά ειπωμένο. 
Εγώ  πρώτη φορά άκουσα  εδώ εκπρόσωπο της κυβέρνησης, να μιλά για την ανάγκη της κατάπαυσης πυρός στην ευρύτερη περιοχή με δέσμευση την απελευθέρωση των ισραηλινών ομήρων.  Θα θυμάστε, κύριε Υπουργέ ότι σας έχουμε ξανά ρωτήσει γιατί αυτό το πράγμα, δεν το έχουμε ακούσει πρώτον από τα χείλη του Έλληνα πρωθυπουργού. Και ξαναλέω σήμερα το ακούω  από σας και  είναι κάτι, αλλά είναι πολύ αργά πολύ λίγο.
 Τώρα, για να μη μακρηγορήσω, γιατί ακολουθούν και  οι εξαιρετικοί συνάδελφοι  που θέλουν να σας  απευθύνουν ερώτημα, αναφέρθηκα σε αυτό για το ζήτημα της κατάπαυσης του πυρός στη λωρίδα της Γάζας διότι, άλλες χώρες το έχουν κάνει  και η  Ισπανία  και η Γαλλία. Το ξέρετε, ρητά. Γιατί το να λέμε, για άμεση κατάπαυση πυρός δεν είναι κάτι που θα έπρεπε το έχουμε πει από την πρώτη στιγμή. Ξαναλέω, σήμερα το χαιρετίζω που το άκουσα εδώ μέσα, αλλά  γενικά να μιλάμε εμείς ως ελληνική κυβέρνηση για αποκλιμάκωση όταν ξαναλέω η Γαλλία και  η Ισπανία το λέει ευθέως.  Και σε τελευταία ανάλυση, έχουμε και τις πρόσφατες δηλώσεις του κ . Μπορέλ, που  παραδέχτηκε ότι σχεδόν το 70% των νεκρών είναι αθώοι άμαχοι, το ξέρετε, δεν το ακούτε από εμένα.
 Το δεύτερο, κ. Υπουργέ είναι σαφές ότι σε όλο τον κόσμο, ότι δεν μπορεί να συνεχιστεί αυτή η ανθρώπινη τραγωδία στην Γάζα,  το υπονοήσατε και εσείς και  ξαναλέω υπάρχει ανάγκη, για άμεση κατάπαυση πυρός με απελευθέρωση των  ισραηλινών ομήρων. 
Πρέπει, νομίζουμε,  εμείς να καταβληθεί κάθε προσπάθεια, για να δημιουργηθούν οι συνθήκες για επανεκκίνηση των συνομιλιών και νομίζω ότι σωστά επισημάνατε και εσείς ότι η διενέργεια ειρηνευτικής συνδιάσκεψης πρέπει να είναι άμεση και να μη θυμίζει τίποτα όπως   άλλες πρωτοβουλίες, που είχαμε στο παρελθόν και που οδήγησαν στην 7η Οκτωβρίου, ανάμεσα στα άλλα και απομακρύνουμε μια κουβέντα στη βάση των συνόρων όπως είπατε και εσείς του 1967 με τα ανατολικά Ιεροσόλυμα πρωτεύουσα του παλαιστινιακού κράτους.
 Γιατί δεν έχουμε αναλάβει και δεν ζητάω να μου πείτε πράγματα που δεν λέγονται αλλά, γιατί τουλάχιστον ρητά, δεν έχουμε αναλάβει πρωτοβουλία ως χώρα που εργάζεται όπως λέτε  και εσείς, που  οφείλουμε να εργαζόμαστε, για την ειρήνη και τη σταθερότητα στην περιοχή και ως κράτος μέλος της Ευρωπαϊκής Ένωσης, μια τέτοια πρωτοβουλία.
 Δηλαδή, να είμαστε εμείς που ρητά στα διάφορα fora όχι μόνο εσείς, να  βάζουμε το ζήτημα ότι θα θέλουμε μια ειρηνευτική πρωτοβουλία που δεν θα απαλύνει απλώς την ιστορία των αμάχων, των πρόσφατων εξτρεμιστικών επιθέσεων και την αντεπίθεση του ισραηλινού κράτους ως οφείλει.  Νομίζω ότι αν και ποτέ δεν πιστεύουμε ότι είναι αργά,  εμείς δεν ασκούμε εξωτερική πολιτική με τον ουσιαστικό τρόπο που άσκησε η  Νέα Δημοκρατία όταν ο  Σύριζα ήταν  κυβέρνηση. Λέω λοιπόν, γιατί δεν είναι αργά  η εξωτερική πολιτική της σημερινής κυβέρνησης όπως και της προηγούμενης, δηλαδή της  ίδιας, θα προσπαθήσει να πάρει τη σκυτάλη από μια πολυμερή διπλωματία και τις πρωτοβουλίες που είχε πάρει η κυβέρνηση του Σύριζα. 
 Μας είπε  η κυρία Πρόεδρος ότι θα έρθει και ο κ. κύριος Δένδιας.  Όμως σήμερα που είχατε την καλοσύνη να έρθετε να μας ενημερώσετε, μάθαμε ότι ο κύριος Δένδιας θεωρεί ότι θα πρέπει εμείς εδώ και όχι  σε μια ειρηνευτική ευρωπαϊκή  task force, αλλά  θα πρέπει να αναλάβουμε την  πρωτοβουλία και να πρωτοστατήσουμε εμείς δηλαδή, σε μία επιχείρηση προθύμων  στην Ερυθρά θάλασσα, λέει ο   Σύριζα Προοδευτική Συμμαχία. Σήμερα δημοσιογράφος στην Καθημερινή λέει, για μία επιχείρηση αγκιστρωμένων  στις λογικές αυτές αντί να επιμείνουμε όπως τόσες άλλες χώρες  σε  συμμετοχή σε ευρωπαϊκή επιχείρηση.
 Άρα, θα έχει δίκιο ο κ . Δένδιας; Θα έχετε δίκιο  εσείς; Γιατί θυμίζω ότι αυτή τη στιγμή περνάνε από την περιοχή δεκάδες πλοία ελληνικών συμφερόντων όπως είπατε και εσείς  χωρίς η  επιχείρηση  να έχει σημειώσει οποιαδήποτε επιτυχία. Και πιστεύετε κύριε Υπουργέ και με  τη διπλωματική σας εμπειρία και με την κυβερνητική ότι οι Χούθι μπορεί να ηττηθούν μετά από 6 χρόνια που τους βομβάρδισαν επιτυχώς οι Σαουδάραβες; Μετά δηλαδή και από την εξέλιξη των δυτικών επιχειρήσεων  στο Αφγανιστάν και στο Ιράκ. Ευχαριστώ.
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ(Πρόεδρος της Επιτροπής): Ευχαριστώ  πολύ κυρία  συνάδελφε και να επαναλάβω είναι σκόπιμο, όλοι οι συνάδελφοι τείνουν να θέλουν να πάρουν τον λόγο, δεν θα μπορέσω να το κάνω αυτό εάν δεν είσαστε σύντομοι ως Εισηγητές και δεν κάνετε τοποθετήσεις, αντί για ερωτήσεις. Τον λόγο έχει ο κ. Μάντζος.
ΔΗΜΗΤΡΙΟΣ ΜΑΝΤΖΟΣ: Το καλύτερο δυνατό κυρία Πρόεδρε. Δεν είναι εύκολο πάντα διότι είναι πολύ κρίσιμα τα ζητήματα και πράγματι έχει πολύ μεγάλη αξία η τοποθέτηση όλων και της αντιπολίτευσης στην Επιτροπή Εξωτερικών και Άμυνας προκειμένου να υπάρχει μια πλήρης εικόνα, σε σχέση με αυτά τα πολύ κρίσιμα ζητήματα. Εκ των προτέρων ζητώ την κατανόηση, γιατί είμαι  και Κοινοβουλευτικός Εκπρόσωπος στην Ολομέλεια, οπότε ίσως  χρειαστεί  να κατέβω κάποια στιγμή κάτω και να επανέλθω. Νομίζω ότι και εγώ σε επίπεδο παραδοχών από εμάς το ΠΑΣΟΚ- Κίνημα Αλλαγής ήταν ξεκάθαρο ευθύς εξαρχής ότι το Ισραήλ είχε το δικαίωμα στην άμυνα μετά από αυτή τη φρικτή τρομοκρατική επίθεση της 7ης Οκτωβρίου. Αυτό το δικαίωμα, δεν θα έπρεπε ποτέ να φθάσει ή να ξεπεράσει το όριο του εκδικητικού και επιθετικού πολέμου. Για εμάς, ο ανθρωπισμός δεν έχει όρους και επιφυλάξεις και η επιστροφή των ομήρων, πρέπει να προωθηθεί και η προστασία των αμάχων να διασφαλιστεί. Ναι, στην εκεχειρία και στην κατάπαυση πυρός, εξαρχής και όχι με καθυστέρηση. Και, ναι, στη διατήρηση και το άνοιγμα ακόμη περισσότερων ανθρωπιστικών διαύλων. Ένα πολύ μεγάλο ναι, στην επιτάχυνση των διαδικασιών των συνομιλιών, για τα δύο κράτη, στα σύνορα 967 και πρωτεύουσα στην ανατολική Ιερουσαλήμ τη μόνη λογική λύση για ευημερία και των δύο λαών και ασφάλεια των δύο κρατών. 
Επίσης άλλο Χαμάς, άλλο Παλαιστίνη και  είναι σωστό να γίνεται η διάκριση έστω με μεγάλη καθυστέρηση στην ελληνική πολιτική ζωή. Να ενισχυθεί η παλαιστινιακή αρχή ως η μόνη ουσιώδης και επίσημη συνομιλήτρια στον δημοκρατικό διεθνή διάλογο για τη λύση στο ζήτημα της Μέσης Ανατολής. 
Αντί πολλών, θα αρκεστώ να πω ότι και ο Υπουργός Εξωτερικών των  ΗΠΑ  ο κ. Μπλίνγκεν  μίλησε σήμερα, για την πιο κρίσιμη και επικίνδυνη στιγμή στη μέση ανατολή τουλάχιστον από  το 1973  άρα, δεν χρειάζονται άλλες διαπιστώσεις. Περνώ,  αμέσως στα ερωτήματα και  σε σχέση με το Ισραήλ θα ήθελα να επανέλθω και να μείνω στο ζήτημα της Γάζας. Βλέπουμε ακραία στοιχεία στην ισραηλινή κυβέρνηση να ναρκοθετούν με κάθε ευκαιρία κάθε προσπάθεια, για εξεύρεση μιας διαρκούς ειρηνικής λύσης. Βλέπουμε και ακούμε δηλώσεις για εποικισμό της Γάζας, απομάκρυνση του παλαιστινιακού πληθυσμού, οι οποίες καταδικάζονται ακόμα και τους πιο στενούς συμμάχους του Ισραήλ.
 Ελπίζω αυτό να συμβαίνει και από τη δική μας κυβέρνηση την ελληνική κυβέρνηση. Είναι πιστεύετε υπαρκτός ο κίνδυνος να συνεχιστεί ο εποικισμός της γάζας και να είναι αυτό μια επιχείρηση απομάκρυνσης του συνολικού παλαιστινιακού πληθυσμού από την περιοχή; Ποια είναι η στρατηγική εξόδου από αυτό το σκηνικό που διαμορφώνεται; Ποια είναι η πρόθεση της Ευρώπης να πιέσει προς αυτή την κατεύθυνση κύριε Υπουργέ, διότι το Συμβούλιο Υπουργών Εξωτερικών του Δεκεμβρίου δεν είχε κάποια διατύπωση,  σχετική με το ζήτημα της Γάζας. Υπήρχε μια αφωνία σε αυτό και στην Επιτροπή Ευρωπαϊκών είχαμε την ευκαιρία στην Υφυπουργό την κυρία Παπαδοπούλου αυτό να το  επισημάνουμε
Πως σκοπεύουμε ως χώρα πια να συνδράμουμε τις απόπειρες των αραβικών χωρών, στις οποίες σωστά αναφερθήκατε, για την επίλυση της μεγάλης κρίσης; Ως Ελλάδα και Ευρώπη τι πρωτοβουλίες μπορούμε και οφείλουμε να λάβουμε για  την Ειρηνευτική Διάσκεψη, κυρίως υπό το πρίσμα της αραβικής πρωτοβουλίας; Πόσο μας ανησυχεί μια ενδεχόμενη επέκταση και συνέχιση του πολέμου στο Λίβανο; Διότι βλέπουμε τις απειλητικές διαθέσεις και της Χεζμπολάχ, αλλά και το παιχνίδι με τη φωτιά του Ισραήλ σε σχέση με τον νότιο Λίβανο μια χώρα που έτσι και αλλιώς μαστίζεται από μια πληθώρα προβλημάτων πολιτικής και κοινωνικής αστάθειας. Δεν θα πρέπει να ανοίξει ο διάλογος για τα δύο κράτη και την ειρήνη πριν το spillover τέλος του πολέμου, με την εμπλοκή του Λιβάνου;
 Όσον αφορά στο ζήτημα των ανθρωπιστικών διαδρόμων, έχουμε ακούσει και έχουμε πληροφορηθεί την κυπριακή πρωτοβουλία, γνωρίζω ότι και η ελληνική κυβέρνηση αλλά και η Ευρωπαϊκή Ένωση στηρίζουν την κυπριακή πρωτοβουλία, αν δεν κάνω λάθος, έχουν προχωρήσει οι διαπραγματεύσεις, για τον θαλάσσιο ανθρωπιστικό διάδρομο από την Κύπρο προς τη Γάζα και, αν ναι, σε ποιο στάδιο βρίσκονται; Επίσης,  κυρία Πρόεδρε, θα μου επιτρέψετε δύο ακόμη θέματα και να κλείσω. 
Η Τουρκία στο θέμα της Χαμάς και της Παλαιστίνης είναι γνωστό ότι παίζει έναν ιδιαίτερο ρόλο. Αρνείται να καταδικάσει τη Χαμάς ως τρομοκρατική οργάνωση, την περιπλέκει και την ταυτίζει με τον παλαιστινιακό λαό, κάνει κακό στον παλαιστινιακό λαό, το ίδιο κάνει φυσικά και με τη Ρωσία. Οι Ηνωμένες Πολιτείες, δείχνουν να αλλάζουν τη στρατηγική τους απέναντι στην Τουρκία και μετά το παζάρι, για την είσοδο της Σουηδίας στο ΝΑΤΟ τους βλέπουμε να παίρνουν και ορισμένα οφέλη σε επίπεδο εξοπλισμών και με τα F-16 που ξεπαγώνει η Συμφωνία τους, αλλά και με τα F-35, όπως ακούσαμε  την Υπουργό Άμυνας Νούλαντ, χθες να τους υπόσχεται ότι μπορεί να ανοίξει αυτό το ζήτημα.
 Εμείς, φυσικά, ίσως και σε άλλη συνεδρίαση, κύριε Υπουργέ  οφείλουμε πιστεύω ως Επιτροπή να συζητήσουμε για αυτό το θέμα. Όχι μόνο παρουσία του Υπουργού Άμυνας κυρία Πρόεδρε,  αλλά και του Υπουργού των Εξωτερικών, που είναι σήμερα εδώ, πώς μπορούμε να λάβουμε εγγυήσεις οι οποίες να είναι πειστικές, να είναι αποτελεσματικές ότι πράγματι αυτά τα όπλα δεν θα στραφούν εναντίον της χώρας; Διότι αυτό που ακούμε σήμερα ως ρηματική τοποθέτηση της κυβέρνησης δεν φαίνεται να είναι αποτελεσματικό για τα εθνικά συμφέροντα σήμερα.  Δεν θα μιλήσω για τους εξοπλισμούς στους οποίους λαμβάνει χώρα στο δρόμο προς τα F-35, αυτό,  εφόσον θα έλθει ο κ. Δένδιας,   θα έχουμε την ευκαιρία να το συζητήσουμε με τον Υπουργό Άμυνας.
 Θα κλείσω κυρία Πρόεδρε και ευχαριστώ για την κατανόησή σας, με την αποστολή «ΑΣΠΙΔΑ» της Ευρωπαϊκής Ένωσης σε σχέση με την  Ερυθρά Θάλασσα. Συμφωνώ μαζί σας ότι εκεί υπάρχει μεγάλος κίνδυνος, για την ελεύθερη ναυσιπλοΐα, το Διεθνές Δίκαιο της Θάλασσας και την ελληνική ναυτιλία, είναι σαφές αυτό. Πόσο έτοιμοι είμαστε να αναλάβουμε έναν σημαντικό ρόλο ευθύνης σε αυτή την επιχείρηση; Ακούσαμε τον κ. Δένδια, να μιλά σήμερα, για αναβαθμισμένο ρόλο της Λάρισας στο Στρατηγείο, με σημερινές του δηλώσεις. Τι ρόλο και τι έκταση θα έχει αυτή η αποστολή; Τι σημαίνει και τι χωράει μέσα στον όρο άμυνα; Είναι και η αντεπίθεση μέσα στον όρο άμυνα; Άμυνα είναι  να κάνουμε και χτυπήματα σε χερσαίους στόχους των Χούθι στην Υεμένη; Θα υπάρχει επικάλυψη και τι είδους συνεργασία με τα αμερικανικά πλοία που βρίσκονται στην περιοχή; 
Κλείνω  και με μια υπενθύμιση προς την έδρα, ότι αυτό μας θυμίζει δυστυχώς την πρόσφατη τραγική εμπειρία της ανθρωπιστικής αποστολής στη Λιβύη. Υπάρχουν δημοσιεύματα της εφημερίδας «Καθημερινή», που φαίνεται ότι το ΓΕΕΘΑ επιρρίπτει ευθύνες στο Υπουργείο των Εξωτερικών και ζητώ, ειρήσθω εν παρόδω, κυρία Πρόεδρε, για μία ακόμη φορά, την επικαιροποίηση του αιτήματός μας για σύγκληση της Επιτροπής μας με την παρουσία του Υπουργού Εξωτερικών, του Υπουργού Άμυνας και του νέου πια Αρχηγού του Γενικού Επιτελείου Εθνικής Άμυνας, ώστε να συζητήσουμε και το ζήτημα της Λιβύης, το οποίο δεν πρέπει να ξεχασθεί μέχρι να αποσαφηνιστούν πλήρως οι συνθήκες αυτού του τραγικού συμβάντος.  Σας ευχαριστώ πολύ. 
ΘΕΟΔΩΡΑ(ΝΤΟΡΑ)ΜΠΑΚΟΓΙΑΝΝΗ (Πρόεδρος της Επιτροπής): Ευχαριστώ πολύ,  κ. Μάντζο.  Κύριοι συνάδελφοι, επαναλαμβάνω, εάν ο καθένας πάρει 10 λεπτά, δεν θα δοθεί η δυνατότητα σε συναδέλφους να λάβουν τον λόγο και αυτό σε τελική ανάλυση αλλοιώνει την ταυτότητα της Επιτροπής. Τον λόγο έχει ο κ. Μαρίνος.
ΓΕΩΡΓΙΟΣ ΜΑΡΙΝΟΣ: Ευχαριστώ πολύ, κυρία Πρόεδρε. Κύριε Υπουργέ, σας ευχαριστούμε για τη σημερινή συζήτηση. Είναι ανάγκη να τοποθετηθούμε όσο γίνεται πιο σύντομα αλλά το ΚΚΕ θέλει και με την ευκαιρία της σημερινής συζήτησης να εκφράσει την έντονη αντίθεσή του με τη γενικότερη πολιτική της κυβέρνησης, που τη θεωρούμε επικίνδυνη και τους χειρισμούς που έχουν γίνει στο παλαιστινιακό πρόβλημα, γενικότερα στις εξελίξεις στη Μέση Ανατολή. Για παράδειγμα, είναι φανερό ότι η εξέλιξη στο παλαιστινιακό δεν ξεκίνησε στις 7 του Οκτώβρη με την επίθεση της Χαμάς και το ΚΚΕ δεν είχε ούτε έχει ούτε θα αποκτήσει σχέσεις με αυτή την οργάνωση, όμως δεκαετίες ολόκληρες, που έχουν στοιχίσει 100.000 και πάνω νεκρούς στον παλαιστινιακό λαό, έχει επιβληθεί η ισραηλινή κατοχή.
 Αυτό είναι κρίσιμο θέμα και δεν είναι στην ατζέντα της κυβέρνησης και της επιχειρηματολογίας της και θα υπενθυμίσουμε ότι σήμερα οι νεκροί  στη Λωρίδα της Γάζας έχουν ξεπεράσει τις 27.000. Δεκάδες χιλιάδες οι αγνοούμενοι, 65.000 τραυματίες και από τους νεκρούς το 70% είναι παιδάκια και γυναίκες. Τεράστιο έγκλημα. Γίνεται γενοκτονία και το κόμμα μας στήριξε την προσφυγή της Νότιας Αφρικής στο Ποινικό Δικαστήριο του ΟΗΕ, στο Διεθνές Δικαστήριο του ΟΗΕ για να χαρακτηρισθεί αυτή η πράξη του Ισραήλ ως γενοκτονία και θα στηρίξουμε με όποιον τρόπο μπορούμε και καλέσαμε  την Κυβέρνηση να το κάνει. Επομένως, σήμερα δεν μπορεί να προβάλλεται η θέση περί αυτοάμυνας ενός κατακτητή, που δολοφόνησε και δολοφονεί έναν λαό και αυτό είναι κριτήριο για τη στάση της κυβέρνησης, που πιστεύουμε ότι έχει μεγάλες ευθύνες, όπως και τα άλλα κόμματα που στήριξαν αυτή τη λογική της αυτοάμυνας του κατοχικού κράτους.
 Επομένως, είναι μεγάλης σημασίας ζήτημα και θα το αναδεικνύουμε συνέχεια. Ευτυχώς δεν μπόρεσε η προπαγάνδα του Ισραήλ, των Αμερικανών, του ΝΑΤΟ, της Ευρωπαϊκής Ένωσης και της κυβέρνησης να περάσει τη συκοφαντία, την κατηγορία περί τρομοκρατίας ταυτίζοντας με την τρομοκρατία τον αγώνα του παλαιστινιακού λαού και για αυτό έχουμε τις μεγαλειώδεις κινητοποιήσεις σε όλο τον κόσμο και εδώ στη χώρα μας που απαιτούν να τερματισθεί τώρα η σφαγή στη Γάζα από το κράτος δολοφόνο του Ισραήλ. Να τερματισθεί η κατοχή και να ανοίξει ο δρόμος για ανεξάρτητο παλαιστινιακό κράτος στα σύνορα πριν το 1967 με πρωτεύουσα την ανατολική Ιερουσαλήμ. 
Σε αυτή την κατεύθυνση κινείται το Κ.Κ.Ε.. Απαιτεί από την Κυβέρνηση να πάρει υπόψη αυτό το κλίμα, που έχει διαμορφωθεί στη χώρα μας με την πάλη του λαού μας. Θέλουμε να ξεκαθαρίσουμε, επειδή γίνεται η συζήτηση για παλαιστινιακό κράτος, το παλαιστινιακό κράτος, πρέπει να πληροί ορισμένες προϋποθέσεις, όχι να είναι κράτος προτεκτοράτο, όπως είδαμε από δημοσιεύματα και τοποθετήσεις αυτών των ημερών, ότι θα παραμείνει ισραηλινός στρατός ή θα παραμείνουν άλλες στρατιωτικές δυνάμεις ή με παρέμβαση του ΝΑΤΟ και αυτή η λογική είναι άκρως επικίνδυνη. Πρέπει να πληρούνται  όροι και επειδή έκανε αναφορά ο κ. Υπουργός για Ψηφίσματα του Συμβουλίου Ασφαλείας του ΟΗΕ, περιέχουν ορισμένα βασικά στοιχεία και από αυτή την άποψη, χρειάζεται πραγματικά ελεύθερο, ανεξάρτητο, παλαιστινιακό κράτος και όχι κράτος προτεκτοράτο. 
Το δεύτερο αφορά στη θέση που συνδέει την άμεση κατάπαυση του πυρός με τη διάλυση της Χαμάς. Η θέση αυτή οδηγεί ουσιαστικά σε ακύρωση κάθε προσπάθειας, για άμεση κατάπαυση του πυρός και όπως είδαμε περιέχεται και στο τελευταίο Ψήφισμα του Ευρωκοινοβουλίου. Από αυτή την άποψη το Κ.Κ.Ε. έχει τοποθετηθεί. 
Δεύτερο ζήτημα, που θέλουμε να σταθούμε πολύ σύντομα, είναι η κατάσταση στην Ερυθρά Θάλασσα και θα έλεγα στην ευρύτερη περιοχή όπου πραγματικά ο κίνδυνος ανάφλεξης είναι μπροστά μας. 
Στην ευρύτερη περιοχή όπου πραγματικά ο κίνδυνος «ανάφλεξης» είναι μπροστά μας Και εδώ, δεν ξεκίνησε η «ιστορία» τώρα με τους Χούθι, υπάρχει πολύχρονος πόλεμος, επίθεση της Σαουδικής Αραβίας και η γνώμη μας είναι ότι η κατάσταση κλιμακώθηκε με τη συγκρότηση της επιχείρησης, της αποστολής «Φρουρός της Ευημερίας» που είναι και υποκριτικό και προκλητικό με πυρήνα τις Ηνωμένες Πολιτείες και τη Βρετανία. Είναι παράγοντας κλιμάκωσης. 
Και βεβαίως έχει σημασία που συζητάμε για τις συνέπειες, αλλά πρώτα από όλα πρέπει να δούμε την πηγή του προβλήματος και η πηγή του προβλήματος, κυρίες και κύριοι που προκάλεσε αυτή την κατάσταση, είναι η πολύχρονη ισραηλινή κατοχή στα παλαιστινιακά εδάφη. Σε περίπτωση που γίνονται βήματα, στην πορεία προς ανεξάρτητο παλαιστινιακό κράτος, ακόμα και για να τερματιστεί το «μακελειό» στη Γάζα, η κατάσταση μπορεί να αποκλιμακωθεί. 
Βεβαίως, σημαντικός παράγοντας που δεν είναι τωρινός, είναι η έντονη αντιπαράθεση, ο ιμπεριαλιστικός ανταγωνισμός, στην περιοχή, ανάμεσα στις Ηνωμένες Πολιτείες, Ευρωπαϊκή Ένωση, Ρωσία, Κίνα, Ιράκ, Ιράν με στόχο τον έλεγχο της περιοχής και αυτό τροφοδοτεί την κλιμάκωση και θα λέγαμε ότι, έχουμε θέσει στην Κυβέρνηση, την απαίτησή μας ως Κ.Κ.Ε.. Καμία εμπλοκή της Ελλάδας, τόσο στο πλευρό του Ισραήλ, όσο και στα πλαίσια του Αμερικανό-Νατοϊκού σχεδίου, για την παρουσία ελληνικών στρατιωτικών δυνάμεων στην Ερυθρά Θάλασσα. Εάν θα πάει η Φρεγάτα, η Κυβέρνηση τη στέλνει συνειδητά «στο στόμα του λύκου» και με την ευκαιρία, καταγγέλλουμε την τοποθέτηση του κυρίου Δένδια του Υπουργού Άμυνας, που είπε ότι προσφέρει ο ίδιος –«δεν είναι χωράφι του», τι είναι; -το Στρατηγείο της Λάρισας, για να πρωταγωνιστήσει στην ευρωπαϊκή επιχείρηση στην Ερυθρά Θάλασσα. Είναι απαράδεκτη αυτή η δήλωση. Η κατάσταση είναι πολύ επικίνδυνη. Ούτε μία ούτε δύο. Καμία ελληνική φρεγάτα στην Ερυθρά Θάλασσα. Άμεσα να αποχωρήσουν οι Ελληνικές Ένοπλες Δυνάμεις από κάθε Νατοϊκή ή Ευρωατλαντική αποστολή, να επιστρέψουν οι Patriot από τη Σαουδική Αραβία. Σε αυτή την κατεύθυνση κινείται η πάλη του K.Κ.Ε.. 
Και τέλος, κυρία Πρόεδρε, έχουμε δύο ερωτήσεις να κάνουμε, γιατί είναι σοβαρά. Το ένα αφορά τις «τυμπανοκρουσίες» για την αγορά των αμερικανικών μαχητικών «F-35» που κατά τη γνώμη μας αποκρύπτουν την ουσία ότι υπηρετεί το σχέδιο αυτό Νατοϊκές ανάγκες και σχεδιασμούς και όχι την άμυνα της χώρας. «Βαθαίνει» η εμπλοκή της Ελλάδας σε πολέμους και επεμβάσεις, στοιχίζει δεκάδες δισεκατομμύρια ευρώ, στον λαό που υποφέρει. Αυτό είναι το πλαίσιο.
Ο κ. Πρωθυπουργός έθεσε ένα σημαντικό ζήτημα. Αναφέρθηκε στο στρατηγικό βάθος των Ελληνοαμερικανικών σχέσεων και ρωτάμε, πώς θα εκφραστεί αυτό το στρατηγικό βάθος, κατά τη διάρκεια της επίσκεψης του κυρίου Γεραπετρίτη στις ΗΠΑ, αν θα πάτε, αρχές Φλεβάρη, αν δεν κάνουμε λάθος, αν κάνουμε λάθος να μας διορθώσετε. Για τον πέμπτο γύρο του λεγόμενου «Στρατηγικού Διαλόγου Ελλάδας- Ηνωμένων Πολιτειών», πως θα εκφραστεί; Με νέες στρατιωτικές βάσεις; Με βαθύτερη εμπλοκή στους πολεμικούς Αμερικανό-Νατοϊκούς σχεδιασμούς και στη Μέση Ανατολή που είναι σήμερα το θέμα μας, στον Ινδικό, στην ευρύτερη περιοχή, στον πόλεμο της Ουκρανίας; 
Και για τη Λιβύη, επειδή δεν έγινε αναφορά να πούμε σύντομα ότι βεβαίως διάβασαν την επιστολή της Ελληνικής Κυβέρνησης στον ΟΗΕ για τις εξελίξεις στη Λιβύη.
                 Θέλουμε να ρωτήσουμε πώς τοποθετείται ο κύριος Υπουργός, σχετικά με τις δηλώσεις του Υπουργού Ενέργειας της Τουρκίας κατά τη διάρκεια της συμμετοχής του σε πρόσφατο συνέδριο-διεθνές φόρουμ στη Λιβύη. Το σημειώνουμε αυτό γιατί στην τοποθέτησή του ο Υπουργός Ενέργειας της Τουρκίας έθεσε δύο πολύ σοβαρά ζητήματα. 
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Κύριε συνάδελφε είναι γνωστές οι θέσεις του Κομμουνιστικού Κόμματος.
ΓΕΩΡΓΙΟΣ ΜΑΡΙΝΟΣ:  Πρέπει να τις πούμε και στην Επιτροπή για αυτό ερχόμαστε.
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Μα τις έχει πει πολλάκις.
ΓΕΩΡΓΙΟΣ ΜΑΡΙΝΟΣ:  Το τουρκολυβικό σύμφωνο, που είναι πολύ σημαντικό και την τουρκολυβική συμφωνία, τον Οκτώβρη του 2022, που αφορά εντοπισμό κοιτασμάτων υδρογονανθράκων, πώς τα αναλύει, πώς θα σχολιάζει η κυβέρνηση; 
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Ευχαριστούμε πάρα πολύ. Κύριε Σαράκη, έχετε το λόγο.
ΠΑΥΛΟΣ ΣΑΡΑΚΗΣ : Σας ευχαριστώ κυρία Πρόεδρε. Αξιότιμε κύριε Υπουργέ,  αξιότιμες κύριοι  συνάδελφοι και κυρίες συναδέλφισσες, η Ελληνική Λύση σε ό,τι αφορά τα εθνικά μας θέματα,  επιδεικνύει πάντοτε μια ιδιαίτερη ευαισθησία. 
Σε ό,τι αφορά το Μεσανατολικό έχουμε εκφράσει ότι αναγνωρίζουμε το δικαίωμα του Ισραήλ στην αυτοάμυνά του, αλλά σε καμία περίπτωση όμως, δεν θα ανεχθούμε την οποιαδήποτε υπέρβαση αυτής της αυτοάμυνας. Γιατί ακριβώς πιστεύουμε ότι το δικαίωμα το οποίο έχει το Ισραήλ είναι να πολεμήσει μία τρομοκρατική οργάνωση όπως είναι η Χαμάς. Εξάλλου, εμείς, ως Ελληνική Λύση, είμαστε και για λόγους ιδεολογικούς, απέναντι στην ισλαμική τρομοκρατία. 
Σε κάθε περίπτωση αυτά τα οποία βλέπουμε στα μέσα μαζικής ενημέρωσης, τις εικόνες που αντικρίζουμε, όπου βλέπουμε έναν πόλεμο μαζικό, που δεν γίνονται διακρίσεις και έχουμε θύματα ακόμα και παιδιά και μάλιστα και ενέργειες οι οποίες είναι εχθρικές απέναντι σε οποιαδήποτε πρωτοβουλία ανακούφισης του πληθυσμού, δηλαδή, οποιαδήποτε ανθρωπιστική βοήθεια εμποδίζεται να φτάσει στους κατοίκους της Γάζας,  σε αυτά εμείς είμαστε αντίθετοι και τα καταδικάζουμε. Η ελληνική κυβέρνηση θα πρέπει να διατηρήσει εκείνη την παράδοση στη διπλωματία, όπου λειτουργούσε ως γεφυροποιός στις σχέσεις μεταξύ του αραβικού κόσμου και του Ισραήλ.
Βλέπουμε ότι είμαστε ανοιχτά υπέρ του Ισραήλ και χωρίς να λαμβάνουμε μια ουσιαστική πρωτοβουλία, για την πραγματική κατάπαυση του πυρός. Αντιθέτως με πράξεις μας συμμετέχουμε σε αυτή την κλιμάκωση του πολέμου. Γιατί θα πρέπει να θυμίσω στο Σώμα ότι η Ελλάδα είναι εκείνη η οποία έχει στείλει τους Patriot στη Σαουδική Αραβία ακριβώς, για να προστατευθεί από πυραυλικές επιθέσεις από τους Χούθι. Δηλαδή, όταν δίνουμε οπλικά συστήματα σε μία χώρα, ακριβώς για να συμμετάσχουν ενεργά σε μία πολεμική σύρραξη μεταξύ της Σαουδικής Αραβίας και των Χούθι έχουμε ως αποτέλεσμα τα αντίποινα τα οποία πράττουν οι Χούθι στα ελληνόκτητα πλοία. Δεν είναι τυχαίες οι επιθέσεις και να μην απορρίπτουμε ποιο είναι το πραγματικό κίνητρο. Είναι το ότι δώσαμε πυραυλικά συστήματα στη Σαουδική Αραβία και λάβαμε δηλαδή μια κατ’ αυτόν τον τρόπο έμμεσα ενεργή συμμετοχή σε αυτή την ένοπλη σύρραξη. 
Θα πρέπει να είμαστε πολύ προσεκτικοί σε ό,τι αφορά τη συμμετοχή μας σε στρατιωτικές πρωτοβουλίες και βέβαια θα πρέπει να προστατεύουμε τα συμφέροντα της ελληνικής ναυσιπλοΐας που  προστατεύονται όταν λαμβάνουμε έμπρακτες πρωτοβουλίες, για την κατάπαυση του πυρός και όχι με τη συμμετοχή μας. Και όταν θα συμμετάσχουμε σε μία τέτοια  στρατιωτική πρωτοβουλία θα πρέπει μόνο και αποκλειστικά να γίνεται αυτή υπό την αιγίδα της Ευρωπαϊκής Ένωσης που μπορεί να λειτουργήσει αν θέλετε ως μια διπλωματική ασπίδα στο να μην αναζωπυρώνονται επιθετικές ενέργειες εις βάρος των εθνικών μας συμφερόντων. 
Ξεκάθαρα, λοιπόν, η ελληνική κυβέρνηση από την πλευρά μας θα πρέπει να υποστηρίξει την οποιαδήποτε πρωτοβουλία, για ανθρωπιστική βοήθεια όταν μάλιστα βλέπουμε από την επικαιρότητα ότι στοχοποιούνται διεθνείς οργανισμοί οι οποίοι έχουν προσφέρει ανθρωπιστική βοήθεια στη Γάζα και αυτή τη στιγμή αδυνατούν να συνεχίσουν  να προσφέρουν τις υπηρεσίες τους, περισσότερες πρωτοβουλίες, προς την κατάπαυση του πυρός. 
Σίγουρα θα πρέπει να μας διδάξει πλέον η στάση των Ηνωμένων Πολιτειών της Αμερικής απέναντι στην Τουρκία, που βλέπουμε πλέον να αίρονται οποιαδήποτε εμπόδια, για την ενίσχυση των οπλικών συστημάτων παρόλο που η Τουρκία έχει εκφραστεί ανοικτά υπέρ της Χαμάς και έχει λάβει ξεκάθαρη θέση, απέναντι στο μεσανατολικό. Βλέπουμε ότι αυτό δεν στέκεται πλέον εμπόδιο στις Ηνωμένες Πολιτείες της Αμερικής να την ενισχύσει με οπλικά συστήματα εκδηλώνοντας και εγγράφως την πρόθεσή της να διατηρήσει αν θέλετε την ισορροπία δυνάμεων στο Αιγαίο παρόλη τη στάση, επαναλαμβάνω, της Τουρκίας σε όλα τα διεθνή ζητήματα.
 Επειδή, ακριβώς, συνέβαινε, μιλάμε για το Μεσανατολικό, δεν θα πρέπει να ξεχνάμε ότι δεν θα πρέπει η ελληνική κυβέρνηση να υποστηρίζει οποιαδήποτε πρόταση των συμμάχων μας, για αφαίρεση, για αφοπλισμό  του Αιγαίου από οπλικά συστήματα, τα οποία είναι αναγκαία για την άμυνα της πατρίδας μας, απέναντι στην Τουρκία. Διότι, ναι μεν η διακήρυξη των Αθηνών είναι ένα βήμα, αν θέλετε, κατευνασμού των σχέσεών μας με την Τουρκία, δεν είναι, όμως, πανάκεια και δεν σημαίνει ότι θα αλλάξει ο ρου της ιστορίας και αν θέλετε η αναθεωρητική στάση της Ρωσίας απέναντι στην πατρίδα μας, με  αυτό το βήμα που έγινε με τη διακήρυξη των Αθηνών.
Δηλαδή, επιγραμματικά να το τονίσω, καμία ανταλλαγή οπλικών συστημάτων, καμία μεταφορά οπλικών συστημάτων, πανάκριβων οπλικών συστημάτων, απόλυτα χρήσιμων για την αντιαεροπορική μας άμυνα, δεν θα πρέπει να μεταφερθεί στην Ουκρανία, για κανένα αντάλλαγμα. Αυτό είναι ένα ερώτημα που σας υποβάλλουμε, εάν η ενίσχυση με οπλικά συστήματα της πατρίδας μας, έχει ως όρο και προϋπόθεση, τη μεταφορά οπλικών συστημάτων στην Ουκρανία. 
Θα ήθελα κλείνοντας, μόνο για το Τουρκολιβυκό, επειδή ακριβώς συμμετείχαμε σε μια ανθρωπιστική βοήθεια, με στρατιωτικό προσωπικό, με απώλεια ανθρώπινων ζωών, με την απώλεια ανθρώπων, συνανθρώπων μας, συμπολεμιστών μας, γιατί ανήκαν στις Ένοπλες Δυνάμεις, θα θέλαμε από το Υπουργείο σας μια ξεκάθαρη θέση, το τι ακριβώς συνέβη και πώς ακριβώς θα πρέπει να αποφεύγουμε τέτοιες τραγωδίες, που μας πλήττουν ανεπανόρθωτα, δηλαδή, το γόητρο μας στην ευρύτερη περιοχή. Σας ευχαριστώ πολύ.
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Ευχαριστώ κύριε Σαράκη. Κυρία  Αναγνωστοπούλου, έχετε το λόγο. 
ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ: Ευχαριστώ κυρία Πρόεδρε. Βέβαια, στα δύο λεπτά, είναι πολύ δύσκολο να μιλήσουμε για ένα θέμα.
 ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Ξέρω, αλλά είδατε τι συμβαίνει. Τελικώς, βγάζει ο καθένας ένα λόγο και δεν υπάρχουν ερωτήσεις από τους συναδέλφους, πράγμα το οποίο θα οδηγήσει, κύριοι συνάδελφοι, σε αλλαγή λογικής. Δηλαδή, δεν θα υπάρχουν Εισηγητές στις Επιτροπές, αλλά θα μιλούν οι συνάδελφοι με την ταχύτητα με την οποία εγγράφονται. Διότι, αδικούμε κατάφωρα όλους τους υπόλοιπους συναδέλφους. 
ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ: Ωραία, θα προσπαθήσω, βέβαια τα δύο λεπτά δεν μπορώ να τα σεβαστώ,  το λέω εκ των προτέρων. Είναι μία συζήτηση που πρέπει να γίνει και πρέπει να γίνει όσο το δυνατόν πιο διεξοδικά. Ευχαριστούμε τον Υπουργό, που έρχεται αρκετά συχνά να μας ενημερώνει. Εγώ θα ήθελα και από δω να τον ευχαριστήσω, το Υπουργείο Εξωτερικών, τον ίδιο και τις διπλωματικές μας αρχές στο Άμπου Ντάμπι, για έναν συμπολίτη μας, συμπατριώτη μας, που έπαθε εργατικό ατύχημα σε πλοίο και τον έφεραν εδώ, πολύ γρήγορα. Καλό είναι αυτό να λέγεται.
Κύριε Υπουργέ, τι πρωτοβουλίες θα αναλάβει η χώρα μας σ αυτή τη δύσκολη περίοδο, όπου αλλάζουνε τα πάντα. Γιατί ωραία μας περιγράψατε την κατάσταση, αλλά είναι μία στατική εικόνα. Η εικόνα, όμως, είναι πολύ πιο δυναμική και έχουμε γεωπολιτικές εξελίξεις, τις οποίες πρέπει να συζητήσουμε. Τι πρωτοβουλίες θα αναλάβει, για άμεση κατάπαυση του πυρός, όπου θα τεθούν και όλα τα θέματα, ομήρων και λοιπά, αλλά κατάπαυση του πυρός. 
Έχουμε μία κατάσταση, όπου στη Γάζα, αλλά και στην Δυτική Όχθη, έχουμε φαινόμενα πια γενοκτονίας. Δεν ξεκίνησε το παλαιστινιακό στις 7 Οκτωβρίου του 2023. Ξέρουμε ότι είχαμε μία παγωμένη κατάσταση, ότι το παλαιστινιακό δεν αφορά κανέναν, η ισραηλινή πολιτική ήταν το κούρεμα του γρασιδιού, μέχρι που είχαμε την τρομοκρατική επίθεση της Χαμάς, την 7η Οκτωβρίου και το παλαιστινιακό βγήκε εντελώς στην επιφάνεια. Αλλάζουν, άρδην, τα δεδομένα και η χώρα μας πρέπει να έχει στρατηγική δική της και από κει και πέρα, σε σχέση με τους συμμάχους της, με την Ευρωπαϊκή Ένωση κλπ., αλλά, καταρχάς, δική της. Άμεση κατάπαυση του πυρός. 
	Έχουμε ζητήσει να έρθει να μιλήσει εδώ ο Μαχμούντ Αμπάς. Πρέπει η χώρα μας να δώσει πάλι βήμα. Είχε δώσει το 2015. Η Βουλή είχε πάρει ομόφωνη απόφαση για ψήφισμα αναγνώρισης των δύο κρατών, σύμφωνα με τα σύνορα του 1967. Πρώτον, λοιπόν, αυτό, άμεση κατάπαυση του πυρός. 
Δεύτερον. Έχουμε ως ελληνικό κράτος, ως ελληνική κυβέρνηση, αντίληψη αυτή τη στιγμή, ότι στη Μέση Ανατολή, ριζοσπαστικοποιούνται οι λαοί των χωρών της Μέσης Ανατολής; Έγινε μία δημοσκόπηση 10 Γενάρη του 2024, σε 8.000 κόσμο, από 16 χώρες της Μέσης Ανατολής. Εκεί βλέπουμε, ότι για πρώτη φορά μετά τη δεκαετία του 1960, το παλαιστινιακό τίθεται στο επίκεντρο του ενδιαφέροντος και όχι μόνο του ενδιαφέροντος  των λαών των περιοχών της Μέσης Ανατολής, αλλά, κυρίως, ριζοσπαστικοποιούνται οι λαοί αυτοί στην κατεύθυνση, ότι γίνεται μία μεγάλη αδικία. Βεβαίως, πολλά καθεστώτα της Μέσης Ανατολής δεν θα ακούσουν τους λαούς τους, αλλά από την άλλη μεριά, πιέζονται και λόγω άλλων προβλημάτων. Η Αίγυπτος λόγω οικονομικών προβλημάτων, η Σαουδική Αραβία, επίσης, λόγω μεταρρυθμίσεων που θέλει να κάνει. Άρα, εμείς, έχουμε υπόψη μας, ότι γίνεται κάτι σημαντικό; 
Τρίτον. Επεκτείνεται η σύγκρουση και καμία Αμερική, κανένας, δεν μπορεί να τη σταματήσει. Και πως επεκτείνεται η σύγκρουση; Επεκτείνεται με μη κρατικούς δρώντες. Έχουμε αντιληφθεί ότι αυτοί οι μη κρατικοί δρώντες, το να λέμε εύκολα ότι είναι το μακρύ χέρι του Ιράν, δεν έχει κανένα νόημα, γιατί δεν καταλαβαίνουμε την πολυπλοκότητα της Μέσης Ανατολής. Οι Χούθι, για παράδειγμα, γίνονται ένας περιφερειακός παράγοντας, με τα αποτελέσματα που έχουμε στην Ερυθρά Θάλασσα κ.λ.π. Γίνεται, όμως, περιφερειακός παράγοντας, παίκτης διαπραγμάτευσης, όχι μόνο στο εσωτερικό της Υεμένης, αλλά και με τα  γύρω - γύρω κράτη, όπως γίνεται και με τη Χεζμπολάχ. Έχουμε, δηλαδή, μία κατάσταση, που αλλάζει τα γεωπολιτικά δεδομένα.
Τέταρτον, για να είμαι πάρα πολύ σύντομη, ξεχνάμε να πούμε ένα πράγμα. Η προσφυγή της Νότιας Αφρικής εναντίον του Ισραήλ στο Διεθνές Δικαστήριο, με την κατηγορία της γενοκτονίας, δημιούργησε έναν ηθικό και δικαιοπολιτικό πόλο συσπείρωσης για τον παγκόσμιο Νότο. Και επειδή ανήκουμε στον παγκόσμιο Νότο, αυτό αλλάζει εντελώς τις καταστάσεις. Και υπάρχει και ένα πρόβλημα εδώ, όπου δοκιμάζεται και κατηγορείται ως υποκριτική η Δύση και ο τρόπος που αντιλαμβάνεται αυτές τις περιοχές. Αυτά είναι τα μεγάλα προβλήματα, που σε σχέση με αυτά, πρέπει να κάνουμε πολιτική. 
Τέλος, θα επισημάνω το εξής : Ζητήσαμε ως Νέα Αριστερά, να έρθει ο κύριος Δένδιας άμεσα στην Επιτροπή μας - και το λέω και στην Πρόεδρο της Επιτροπής -  για να συζητήσουμε για το εξοπλιστικό πρόγραμμα, τα F35 κλπ.. Οι φορολογούμενοι πολίτες, έχουν δικαίωμα να γνωρίζουν και το τελευταίο ευρώ που πηγαίνει. Ξέρουμε πώς έφτασε αυτή η χώρα στη χρεοκοπία. Αναλυτικά, τι γίνεται με τα F35, πόσα θα πληρώσουμε, τι θα γίνει κ.λπ..
Απαράδεκτη και εμπλέκει τη χώρα σε μία εμπόλεμη κατάσταση – εμπόλεμη, όμως - η δήλωση «προσφέρω το Στρατηγείο της Λάρισας, ως κέντρο της επιχείρησης για την Ερυθρά Θάλασσα». Δεν προσφέρει κανένας μόνος του, τίποτα, εάν δεν έχει συζητηθεί και αν αυτή η συζήτηση, δεν οδηγήσει σε μία απόφαση, όπου θα είναι ενημερωμένα τα κόμματα της Βουλής, άρα, ο ελληνικός λαός.  Ήμουν όσο πιο σύντομη μπορούσα να είμαι. Σας ευχαριστώ.
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής) : Κυρία Αναγνωστοπούλου σας ευχαριστώ πάρα πολύ, το εκτιμώ ιδιαίτερα. 
Να πω μόνο- ενδεχομένως, δεν είχατε μπει στην αίθουσα -  ότι ο κ. Δένδιας ζήτησε να ενημερώσει την Επιτροπή μας. Αναζητούμε, αυτή τη στιγμή, εκ μέρους της Βουλής, την ταχύτερη ημερομηνία, που μπορεί αυτό να γίνει.  Τρίτον, επειδή αναφερθήκατε στην τιμή να πούμε ότι για τα F-35 ξεκινάει η διαδικασία, δεν έχει τελειώσει η διαπραγμάτευση για να έχει κανένας τις τιμές και τους όρους με τους οποίους τα F-35 θα δοθούν. Ούτως η άλλως με βάση το θεσμικό πλαίσιο μία τέτοια αγορά περνάει από την Επιτροπή Εξοπλισμών, ενημερώνεται η Επιτροπή Εξωτερικών και Άμυνας και ούτω καθεξής. 
ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ: Άρα δεν ξέρουμε καν την τιμή κυρία Πρόεδρε, δηλαδή παίρνουμε τα αεροπλάνα, αυτή είναι η συμφωνία, δεν ξέρουμε ούτε για συντήρησή τους. 
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Κυρία Αναγνωστοπούλου ξεκινάει η συζήτηση. Ξεκινάει η συζήτηση και η διαπραγμάτευση. Έχετε υπάρξει Αναπληρωτής Υπουργός Εξωτερικών αυτή την εμπειρία την έχετε. Ξέρετε τι θα πει ξεκινάω και τι θα πει τελειώνω. Να καλωσορίσω τον κύριο Καλογερόπουλο. Είναι χαρά μας που βρίσκεστε κοντά μας. Να μην ξεχάσω να σημειώσω ότι σήμερα είναι μία θλιβερή επέτειος. Κυρίες και κύριοι συνάδελφοι, όλοι μας τιμούμε τους ήρωες που χάσαμε στα Ίμια και όσα χρόνια και να περάσουν δεν θα τους ξεχάσουμε. Σας ευχαριστώ πολύ.
Κύριε Ζερβέα να μην επαναλάβω το αίτημά μου, το οποίο σεβάστηκε η κυρία Αναγνωστοπούλου μοναδική φωτεινή εξαίρεση σήμερα. Τον λόγο έχει ο κύριος Ζερβέας εκ μέρους της Κ.Ο. «ΣΠΑΡΤΙΑΤΕΣ». 
ΑΛΕΞΑΝΔΡΟΣ ΖΕΡΒΕΑΣ: Ευχαριστώ κυρία Πρόεδρε. Κύριε Υπουργέ, κυρίες και κύριοι Βουλευτές, θα προσπαθήσω να είμαι σύντομος. Κατ’ αρχάς εμείς οι «ΣΠΑΡΤΙΑΤΕΣ» θεωρούμε ότι για να επέλθει ειρήνη στη Λωρίδα της Γάζας θα πρέπει να ξεριζωθεί η τρομοκρατική οργάνωση της Χαμάς και νομίζω ότι το γνωρίζουν πολύ καλά αυτό και οι Ισραηλινοί και αυτό θα πράξουν. 
Από εκεί και πέρα αυτός ο ξεριζωμός εξυπηρετεί και τα δικά μας συμφέροντα γιατί ως γνωστόν ο κ. Ερντογάν είναι προνομιακός συνομιλητής των τρομοκρατών της Χαμάς και ως εκ τούτου η όποια διατήρηση του status quo στην περιοχή, δηλαδή η διατήρηση της κυριαρχίας της πολιτικής σε αυτή την περιοχή, το μόνο που θα προξενήσει δεν θα είναι παρά ζημιά στα εθνικά μας συμφέροντα. Και τι εννοώ; 
Υπάρχουν δημοσιεύματα που λένε ότι η Τουρκία προσπαθεί να επιβληθεί ως εγγυήτρια δύναμη για τη Λωρίδα της Γάζας και μάλιστα τέτοια δημοσιεύματα αναφέρουν ότι έχει την ευλογία των Ηνωμένων Πολιτειών Αμερικής. Κάτι τέτοιο καταλαβαίνετε ότι θα είχε ως συνέπεια να έχουμε ένα Τουρκολυβικό μνημόνιο νούμερο 2, το οποίο θα ονομάζεται πλέον Τουρκοπαλαιστινιακό το οποίο θα αγνοεί παντελώς την ΑΟΖ της Κύπρου. Επομένως, σας θέτω το πρώτο μου ερώτημα: Αν ισχύουν αυτά τα δημοσιεύματα τι θα κάνουμε προς αποφυγή αυτής της προοπτικής; 
Δεύτερον σχετικά με την παρουσία πλοίου στην Ερυθρά Θάλασσα τασώμεθα υπέρ. Πρέπει να έχουμε παρουσία όπου μπορούμε. Έτσι δείχνουμε ότι είμαστε ένα ισχυρό κράτος, από εκεί και πέρα όμως έχουμε ενστάσεις ως προς την ασφάλεια αυτής της αποστολής. Δημοσιογραφικές πληροφορίες λένε ότι το πλοίο αυτό -αυτή η Φρεγάτα S- θα βρίσκεται σε μια απόσταση ασφαλείας, δεν ορίζεται όμως ποια θα είναι αυτή η απόσταση ασφαλείας. Γιατί το λέω αυτό;  Γιατί οι Χούθι, όπως γνωρίζουμε πολύ καλά, έχουν άριστες σχέσεις με το Ιράν. Ουσιαστικά το Ιράν βρίσκεται πίσω από τους Χούθι. Το οποίο Ιράν έχει αναπτύξει τεχνολογία βαλλιστικών αντιπλοϊκών πυραύλων, των οποίων το βεληνεκές φτάνει μέχρι τα 2.000 χιλιόμετρα. Επομένως, μπορείτε να μας δώσετε διαβεβαιώσεις ότι δεν θα κινδυνεύσει το πλήρωμα του πλοίου; 
Τρίτον, ασχολούμαστε με το θέμα της Γάζας- και καλώς ασχολούμαστε- όμως στη Συρία και στο Ιράκ οι τουρκικές Δυνάμεις συνεχίζουν να βομβαρδίζουν Κούρδους, να σκοτώνουν Κούρδους και δυστυχώς, κανείς από τη διεθνή κοινότητα- μεταξύ αυτών και η χώρα μας- δεν κάνει το παραμικρό. Κάποια στιγμή, θα θέσουμε αυτό το ζήτημα στα διεθνή φόρα, δεν είναι αυτό καταπάτηση του Διεθνούς Δικαίου και των ανθρωπίνων δικαιωμάτων, δεν είναι αυτό μια πολεμική πράξη;
Τέλος, θα ήθελα να σας θέσω δύο ερωτήματα, τα οποία αν θέλετε να τα απαντήσετε σε αυτή την Επιτροπή ή σε επόμενη, σχετικά πρώτον, με την παραπομπή της χώρας μας για τη μη-εφαρμογή της κοινοτικής Οδηγίας, για τον θαλάσσιο χωροταξικό σχεδιασμό. Θα έπρεπε να είχε γίνει αυτό ήδη από το 2021, παραπεμφθήκαμε στο Ευρωπαϊκό Δικαστήριο, πρόκειται για την καταγραφή νησιών, νησίδων, βραχονησίδων και θαλασσίων ζωνών, μας το ζητάει η Ευρωπαϊκή Ένωση, δεν έχουμε κάνει κάτι, θα κάνουμε κάτι;
Και τέλος, όσον αφορά την ανακήρυξη ΑΟΖ της Λιβύης και συγκεκριμένα την ανακήρυξη της συνορεύουσας ζώνης, επικροτούμε την επιστολή που στείλατε στον Οργανισμό Ηνωμένων Εθνών, όμως θεωρούμε ότι μέσω της Ευρωπαϊκής Ενώσεως, θα έπρεπε να είχαμε ζητήσει κυρώσεις κατά της Λιβύης και επίσης να είχαμε προσφύγει στον Οργανισμό Ηνωμένων Εθνών και μάλιστα αυτό θα έπρεπε να το είχαμε κάνει σε συνεργασία με την Κυβέρνηση της Ιταλίας, της οποίας επίσης τα συμφέροντα θίγονται από αυτή την παράνομη ανακήρυξη, μετά λύπης μου όμως διαπιστώνω ότι, εμείς δεν έχουμε κινητοποιηθεί και αντιθέτως κινητοποιήθηκε η Τουρκία και προσπαθεί τώρα να παραστήσει τη «προξενεύτρα» χώρα μεταξύ της Ιταλίας και της Λιβύης. Τι θα κάνουμε γι’ αυτό το ζήτημα; Σας ευχαριστώ πολύ. 
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Ευχαριστούμε, κύριε συνάδελφε, ο κ. Οικονομόπουλος έχει τον λόγο.
ΤΑΣΟΣ ΟΙΚΟΝΟΜΟΠΟΥΛΟΣ: Ευχαριστώ, κυρία Πρόεδρος. Κύριε Υπουργέ, η «ΝΙΚΗ» χαιρετίζει την απόφαση της Ελλάδος και της Κύπρου να συμμετάσχουν στις εν λόγω επιχειρήσεις της Ευρωπαϊκής Ένωσης στην Ερυθρά Θάλασσα και στον Κόλπο του Άντεν, για την εξασφάλιση της ελεύθερης ναυσιπλοΐας στην περιοχή, καθότι σχετίζεται άμεσα με τα ζωτικά συμφέροντα της ναυτιλίας μας. Ωστόσο, η συμμετοχή της χώρας μας στην υπό σύσταση επιχείρηση της Ευρωπαϊκής Ένωσης με ναυτικές Μονάδες και Προσωπικό, εγείρει ορισμένα ερωτήματα.
Πρώτον, δοθέντος ότι το Υπουργείο Εθνικής Άμυνας έχει γνωστοποιήσει την πρόθεσή του να μετάσχει με τη φρεγάτα «ΥΔΡΑ», το ερώτημα που γεννάται είναι, θα συμμετάσχει και άλλη ελληνική φρεγάτα ή ναυτική Μονάδα ή θα διατεθεί μία που θα μπορεί να τελεί υπό μεταβαλλόμενο επιχειρησιακό έλεγχο, έχει υπολογιστεί το κόστος συμμετοχής μιας φρεγάτας σε μία τέτοια αποστολή ανά μήνα;
Επίσης, μπορεί- και θα πρέπει να ληφθεί υπόψη- ότι εκτός από το Προσωπικό υπάρχουν και οι κοινές δαπάνες της αποστολής, που ως γνωστόν, χρηματοδοτούνται μέσω του μηχανισμού ERF και προορίζονται κυρίως για τις ανάγκες του κοινού Επιτελείου, όπου σύμφωνα με πληροφορίες, η χώρα μας προτίθεται να δώσει το Ευρωπαϊκό Στρατηγείο της Λάρισας. 
Τρίτον, γνωρίζουμε αν θα υπάρχει περιθώριο συμμετοχής των κρατών στη νέα αποστολή και πώς θα μπορούσαμε να αποφύγουμε συμμετοχή τυχόν της Τουρκίας; Τέταρτον, τι θα γίνει αν υπάρξουν κανόνες εμπλοκής;
Και πέμπτον, δεν ξέρω αν έχετε υπόψη σας, κύριε Υπουργέ, υπάρχει μια απόφαση του Διεθνούς Ποινικού Δικαστηρίου της Νοτίου Αφρικής, που αφορά στο Ισραήλ και καταδίκασε τις πράξεις τους. Η ελληνική Κυβέρνηση, τι θέση έχει σε σχέση με αυτή την καταδίκη; Ευχαριστώ πολύ, πιο σύντομος δεν γίνεται.
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Καλά, είστε καταπληκτικός, θα σας έχω υπόψη μου να ξεκινάω από εσάς.
ΤΑΣΟΣ ΟΙΚΟΝΟΜΟΠΟΥΛΟΣ: Έτσι μάθαμε στη γερμανική σχολή, κυρία Πρόεδρος, να είμαστε λακωνικοί.
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Ευχαριστώ, το λόγο έχει ο κ. Καζαμίας.
ΑΛΕΞΑΝΔΡΟΣ ΚΑΖΑΜΙΑΣ: Ευχαριστώ, κυρία Πρόεδρε. Ευχαριστώ τον κ. Υπουργό καταρχήν που μας ενημερώνει τακτικά. Θα εστιάσω την παρέμβασή μου σε δύο ερωτήσεις στο τέλος, στα δύο θέματα που έχουν τεθεί στο τραπέζι, τα δύο βασικά, όπου είναι η επέκταση της σύρραξης τώρα με συμμετοχή της Ελλάδας σε αναβαθμισμένο ρόλο στην Ερυθρά Θάλασσα, όπως ανακοίνωσε νωρίτερα σήμερα ο Υπουργός Εθνικής Αμύνης και το δεύτερο είναι το ειρηνευτικό σχέδιο του Κατάρ, το οποίο υπάρχει εδώ και αρκετές ημέρες και το οποίο, απ’ ότι καταλάβαμε από τον κ. Υπουργό, υποστηρίζει η Ελλάδα.
 Ως προς την επέκταση της σύρραξης, θα ήθελα να είμαι σαφής. Θεωρούμε, ότι η Ελλάδα δεν πρέπει να εμπλακεί σε μία επέκταση της σύρραξης στην Ερυθρά Θάλασσα και ότι αν είχε πιο ισχυρή διπλωματική παρουσία στον αραβικό κόσμο, θα μπορούσε να είχε χρησιμοποιήσει διπλωματικά εργαλεία για να προασπίσει τα πλοία της. Δυστυχώς, θεωρούμε, ότι η κυβέρνηση δεν είχε αυτή τη στενή επικοινωνία που θα μπορούσε να έχει με τον αραβικό κόσμο και τώρα εμπλέκεται σε έναν εμφύλιο πόλεμο στην Υεμένη, ο οποίος μαίνεται από το 2013, αρχές του 2014 και η Υεμένη είναι μια χώρα με τεράστια παράδοση στους εμφυλίους πολέμους.
 Είχε εμφύλιο πόλεμο στη δεκαετία του 60’. Δεν ξέρουμε πού θα καταλήξει αυτό, μας ανησυχεί ιδιαίτερα και θεωρούμε, ότι η Ελλάδα έπρεπε να παίξει τον ακριβώς αντίθετο ρόλο, δηλαδή, τη κυριαρχία της διπλωματίας και την αποκλιμάκωση της κρίσης. Ο βασικός κίνδυνος στη κατάσταση στη Μέση Ανατολή αυτή τη στιγμή, είναι η επέκταση της σύρραξης σε πολλές άλλες εστίες, στην Ερυθρά, η εμπλοκή του Ιράν, υπάρχει η Χεζμπολάχ στον Λίβανο, ήδη επεκτείνεται η σύρραξη στη Δυτική Όχθη και αυτά είναι επικίνδυνα πράγματα. Συνεπώς, έχουμε πολύ σοβαρές επιφυλάξεις ως προς αυτό. 
Σχετικά με το σχέδιο του Κατάρ τώρα, καταρχήν, νομίζουμε, ότι είναι σωστή η υποστήριξή του. Από την άλλη, όμως, θεωρούμε, ότι το σχέδιο του Κατάρ, έτσι όπως έχει, η πρωτοβουλία που παίρνει το Κατάρ, εν πάση περιπτώσει, με τις αρχές που μας περιγράψατε, δεν έχει τα δόντια για να μπορέσει να επιβληθεί. Είναι περισσότερο σχέδιο στα χαρτιά και αυτό συμβαίνει διότι τα κράτη που το υποστηρίζουν δεν έχουν τη δυνατότητα να επιβάλουν ένα τέτοιο σχέδιο πάνω στο Ισραήλ. Αναφερθήκατε και πάρα πολύ σωστά, στη σύγκρουση στη Γάζα, στη σύρραξη στη Γάζα, ως μία ασύμμετρη σύρραξη. Είναι μια από τις πιο ασύμμετρες συρράξεις που έχουν υπάρξει ποτέ. Έχουμε μία πυρηνική δύναμη αφενός και αφετέρου, από την άλλη πλευρά έχουμε μία υπόσταση η οποία δεν είναι καν κράτος. Δεν μπορεί να υπάρξει κάτι πιο ασύμμετρο, σε στρατιωτικούς όρους, από αυτό. 
Λοιπόν, όταν προσπαθεί η ελληνική διπλωματία να επιβάλει ένα τέτοιο ειρηνευτικό σχέδιο σε δύο μέρη τα οποία είναι τόσο διαφορετικά ως προς την ισχύ τους, θα πρέπει να χρησιμοποιεί και μέσα επιβολής. Απέναντι στο Ισραήλ, φοβάμαι, πως δεν έχουμε καμία δυνατότητα να επιβάλουμε ένα τέτοιο σχέδιο. Αυτό το σχέδιο δεν έχει δόντια. Γιατί; Γιατί δεν χρησιμοποιούμε πολύ σημαντικά εργαλεία, τα οποία θα έπρεπε η ελληνική διπλωματία να μπορεί να χρησιμοποιήσει για να ασκήσει πίεση στο Ισραήλ. Το πρώτο είναι, ότι δεν κάνατε καμία αναφορά στον ελέφαντα στο δωμάτιο, που είναι η απόφαση του Διεθνούς Δικαστηρίου της Χάγης στις 26 του μήνα, με την οποία θεωρεί, ότι η προσφυγή της Νοτίου Αφρικής έχει βάση. Αυτό είναι στις 29 σελίδες της Απόφασης, ότι έχει βάση και η βάση της ήταν, ότι υφίσταται αυτή τη στιγμή μια κατάσταση που παραβιάζει τη συνθήκη γενοκτονίας. Το δικαστήριο το αναγνώρισε αυτό. Αυτό είναι ένα θέμα. 
Ένα δεύτερο θέμα είναι, ότι η Ελλάδα δεν ζητά μόνιμη κατάπαυση πυρός. Προσωρινή έχουμε τώρα ανακαλύψει αυτή την επιλογή και μάλιστα καλωσόρισα τη στροφή της Κυβέρνησης το Δεκέμβριο στο ψήφισμα του ΟΗΕ τότε, γιατί ήταν μια καλή αρχή. Αλλά νομίζω, ότι η ελληνική κυβέρνηση πρέπει να υποστηρίξει ανοιχτά τη μόνιμη κατάπαυση πυρός. 
Επίσης, πάνω στο θέμα των ομήρων, πολύ καλά, βεβαίως και επειδή το λέτε πολλές φορές και εμείς θεωρούμε ότι είναι απαράδεκτο να κρατούνται όμηροι, αλλά όπως ξέρετε, όμηροι δεν κρατούνται μόνο από τη Χαμάς, υπάρχουν περίπου 7.000 κρατούμενοι, χωρίς δίκη στις ισραηλινές φυλακές και είναι Παλαιστίνιοι της Δυτικής Όχθης. Θα πρέπει να τίθενται και αυτά τα ζητήματα. Οι όμηροι δεν είναι μόνο οι 130 τόσοι, που θεωρείται ότι ακόμη ζουν και τους έχει κρατήσει η Χαμάς. Βεβαίως αυτοί πρέπει να απελευθερωθούν, αλλά το θέμα των ομήρων πρέπει να τεθεί σε συνολική βάση. 
Τέλος, πρέπει να πω, ότι η ελληνική πολιτική δεν δίνει καθόλου σαφείς ενδείξεις για το κατά πόσο πιστεύει ότι ο πόλεμος πρέπει να συνεχιστεί στη Γάζα ή όχι. 
Θεωρούμε, ότι με βάση τις δηλώσεις που κάνει η κυβέρνηση ότι διαρκώς υπονοεί πως θέλει αυτόν τον πόλεμο να συνεχιστεί και αυτό είναι μια θέση που αδυνατίζει τη διαπραγματευτική της επιρροή πάνω στο Ισραήλ. Αν η ελληνική κυβέρνηση έδειχνε ότι δεν είναι πρόθυμη να υποστηρίξει πλέον αυτή τη γραμμή, διότι έχει ξεπεραστεί με υπερβολικό τρόπο το όριο του διεθνούς δικαίου το οποίο εσείς πολύ σωστά θέσατε ως έναν περιορισμό που πρέπει να υπάρχει σε τέτοιες περιπτώσεις, τότε νομίζω ότι η βαρύτητα της ελληνικής θέσης και διπλωματίας στην προκειμένη περίπτωση θα ήταν μεγαλύτερη.
Κλείνω με δύο πολύ σύντομες ερωτήσεις προς τον κύριο Υπουργό. Η πρώτη είναι, αν πιστεύετε στη μόνιμη κατάπαυση πυρός ή όχι και η δεύτερη είναι, αν δε φοβάστε μήπως η ελληνική κυβέρνηση καταλήξει να είναι συνένοχη ενός κράτους και μιας κυβέρνησης, η οποία κατηγορείται, σχεδόν πλέον από τους πάντες διεθνώς, περιλαμβανομένου και του διεθνούς δικαστηρίου της Χάγης, ότι διαπράττει σοβαρά εγκλήματα πολέμου και ορισμένα από αυτά είναι από τα ειδεχθέστερα, περιλαμβανομένης και της κατηγορίας για γενοκτονία.
Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.Αβραμόπουλος Δημήτριος, Ανδριανός Ιωάννης, Αυγερινοπούλου Διονυσία – Θεοδώρα, Βασιλειάδης Βασίλειος (Λάκης), Βλάσης Κωνσταντίνος, Γκίκας Στέφανος, Γκιουλέκας Κωνσταντίνος, Δαβάκης Αθανάσιος,  Δερμεντζόπουλος Χρήστος Δημοσχάκης Αναστάσιος (Τάσος) Θεοδωρικάκος Παναγιώτης (Τάκης) Κόνσολας Εμμανουηλ, Κακλαμάνης Νικήτας, Καλογερόπουλος Δημήτριος,, Κατσανιώτης Ανδρέας, Κτιστάκης Ελευθέριος, Λαμπρόπουλος Ιωάννης, Λιούτας Αθανάσιος, Μπακογιάννη Θεοδώρα (Ντόρα), Μπουκώρος Χρήστος, Νικολακόπουλος Ανδρέας, , Στυλιανίδης Ευριπίδης, Συρίγος Ευάγγελος (Άγγελος), Τσαβδαρίδης Λάζαρος, Υψηλάντης Βασίλειος – Νικόλαος, Χατζηβασιλείου Αναστάσιος (Τάσος), Χατζηδάκης Διονύσιος, Χρυσομάλλης Μιλτιάδης (Μίλτος), Αποστολάκης Ευάγγελος, Γεροβασίλη Όλγα, Δούρου Ειρήνη (Ρένα), Ηλιόπουλος Όθων, Καλαματιανός Δημήτριος, Κασιμάτη Ειρήνη (Νίνα), Πολάκης Παύλος, Τζάκρη Θεοδώρα, Γιαννακοπούλου Κωνσταντίνα (Νάντια), Μάντζος Δημήτριος,  Μιχαηλίδης Σταύρος, Μπιάγκης Δημήτριος, Νικητιάδης Γεώργιος, Παρασκευαΐδης Παναγιώτης,  Μαρίνος Γεώργιος, Μεταξάς Κωνσταντίνος Βασίλειος, Παπαναστάσης Νικόλαος, Παφίλης Αθανάσιος,  Χήτας Κωνσταντίνος, Σαράκης Παύλος, , Ζερβέας Αλέξανδρος, Αναγνωστοπούλου Αθανασία (Σία), Οικονομόπουλος Τάσος, Ρούντας Γεώργιος Καζαμίας Αλέξανδρος και Κωνσταντοπούλου Ζωή.
ΘΕΟΔΩΡΑ ΜΠΑΚΟΓΙΑΝΝΗ(Πρόεδρος της Επιτροπής: Το λόγο έχει η κυρία Κωνσταντοπούλου.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «Πλεύση Ελευθερίας – ΖΩΗ ΚΩΝΣΤΑΝΤΟΠΟΥΛΟΥ»): Σας γνωστοποίησα και πριν, ότι υπάρχει ανάγκη να βρίσκομαι και στην Ολομέλεια. Όπως ξέρετε είμαστε η μικρότερη κοινοβουλευτική ομάδα και παρόλα αυτά, προσπαθούμε να είμαστε παντού και στα καθήκοντα μας συνεπείς και θεωρούμε πολύ σημαντικό το γεγονός, ότι ο κύριος Υπουργός ακολουθεί αυτήν την πολιτική και τη σωστή τακτική να ενημερώνει τη Βουλή, σε σχέση με τις εξελίξεις στο πεδίο της εξωτερικής πολιτικής. Αυτό θεωρούμε, ότι είναι ένα πολύ καλό παράδειγμα που θα θέλαμε να εφαρμόζεται και από άλλους Υπουργούς και από άλλα Υπουργεία. Εφαρμόζεται από λίγους Υπουργούς. Μακάρι να μιμηθούν το παράδειγμα και περισσότεροι. 
Θα ξεκινήσω με μια ερώτηση, που είναι και ευχή. Στο πλαίσιο αυτής της ενημέρωσης και στο πλαίσιο μιας αντίληψης που είναι η αντίληψη της Πλεύσης Ελευθερίας, ότι δηλαδή η εξωτερική πολιτική, αποτελεί εθνική υπόθεση, πράγμα που σημαίνει ότι πρέπει να υπάρχει ενημέρωση τόσο των πολιτικών κομμάτων, αλλά εμείς πιστεύουμε και των πολιτών και γι’ αυτό πιστεύουμε και στην ανοιχτή διπλωματία και όχι στην κρυφή διπλωματία, στην κλειστή διπλωματία της κεκλεισμένης θύρας, επιθυμούμε και ελπίζουμε ότι σύντομα θα συγκληθεί και το Εθνικό Συμβούλιο Εξωτερικής Πολιτικής. Σας έχουμε γνωστοποιήσει και την εκ μέρους μας συμμετοχή και θα ήθελα να σας ρωτήσω, ποιες είναι οι προθέσεις σας σε σχέση με το ζήτημα αυτό, δηλαδή την ενεργοποίηση του θεσμικού οργάνου, που προβλέπεται και στο Σύνταγμα στο άρθρο 82 παράγραφος 4 και στον ειδικό νόμο, τον ν.3132, για την λειτουργία του Εθνικού Συμβουλίου Εξωτερικής Πολιτικής. Εμείς το θεωρούμε σημαντικό, την ίδια ώρα που επιμένουμε να υπογραμμίζουμε ότι η εξωτερική πολιτική, δεν είναι υπόθεση μόνο των πολιτικών και των κομμάτων, αλλά είναι κυρίαρχα υπόθεση των πολιτών στο όνομα των οποίων ασκείται.
  Κυρία Πρόεδρε και κύριε Υπουργέ, σήμερα είναι πράγματι μία μαύρη επέτειος, η επέτειος της τραγωδίας των Ιμίων. Και νομίζω, επειδή όλοι θυμόμαστε, εγώ ήμουν φοιτήτρια τότε και θυμάμαι ανεξίτηλα και τα βιώματα και τα δημοσιεύματα και τις δημόσιες παρεμβάσεις της εποχής και τον τότε Υπουργό Εξωτερικών που έλεγε ότι δεν μπορεί να ασκεί εξωτερική πολιτική ένας Δήμαρχος και τα αφηγήματα περί vertigo των πιλότων, επειδή η υποχρέωση για δικαιοσύνη και για αλήθεια είναι διαχρονική, νομίζω ότι είναι καιρός να γίνει και μία ειδική διαδικασία διαφάνειας στη Βουλή, όπου θα ειπωθούν τα συμπεράσματα και οι ιστορικές αλήθειες, για εκείνη τη νύχτα και για εκείνη την φοβερή τραγωδία. Νομίζω ο ελληνικός λαός το απαιτεί. Δεν αρκούμαστε και η Πλεύση Ελευθερίας σίγουρα δεν αρκείται στην εντελώς διεκπεραιωτική θα μου επιτρέψετε να πω επετειακή αναφορά που έγινε το πρωί με 5 βουλευτές στην αίθουσα. Νομίζω ότι και οι άνθρωποι που χάθηκαν υπηρετώντας την πατρίδα μας και οι πολίτες οι οποίοι υπηρετούν στις Ένοπλες Δυνάμεις, αξίζουν και δικαιούνται να μάθουν την αλήθεια.
 Σε σχέση τώρα με το ζήτημα, κυρίως μόνο σε αυτό θα αναφερθώ, ζητήσατε να μας ενημερώσετε για το μεσανατολικό και σας ευχαριστούμε, για όλες τις πληροφορίες που δώσατε. Σε σχέση με το ζήτημα της εμπόλεμης κατάστασης στο Ισραήλ στην Παλαιστίνη η Πλεύση Ελευθερίας, έχει μία πάρα πολύ έντονη θέση και θέλουμε να σας την μεταδώσουμε. Είναι πάρα πολύ σημαντικό η ελληνική εξωτερική πολιτική και η ελληνική κυβέρνηση να βάλουν ως προτεραιότητα την αποκατάσταση της ειρήνης, την υπεράσπιση της ειρήνης. Οτιδήποτε άλλο, οποιαδήποτε άλλη διατύπωση, οποιαδήποτε άλλη υποσημείωση, οποιαδήποτε άλλη δικαιολογία ή υπεκφυγή από τη μία πλευρά δεν τιμά τις δεσμεύσεις μας σε επίπεδο Οργανισμού Ηνωμένων Εθνών σε επίπεδο υπογραφής όλων των διεθνών συμφωνιών που αφορούν την ειρήνη και την ασφάλεια στη διεθνή κονίστρα και από την άλλη εκθέτει τη χώρα μας. Γιατί εμείς το πιστεύουμε ο μοναδικός και πιο στέρεος σύμμαχος της Ελλάδας στη διεθνή κονίστρα είναι το διεθνές δίκαιο και αν η Ελλάδα δεν υπερασπιστεί το διεθνές δίκαιο, όποτε και αν παραβιάζεται και από όποιον κι αν παραβιάζεται, τότε εκθέτει τον εαυτό της, την ακεραιότητά της, τα συμφέροντά της, τα δικαιώματα των πολιτών της. 
Με αυτή την ευκαιρία θα ήθελα να πω ότι στις 27 Ιανουαρίου είχαμε μια πάρα πολύ σημαντική διεθνή επέτειο, την επέτειο μνήμης των θυμάτων και των μαρτύρων του ολοκαυτώματος. Είναι μια διεθνής ημέρα που προορίζεται να τιμήσει στη μνήμη των θυμάτων, να τιμήσει τα θύματα, αλλά και να τιμήσει μια δέσμευση της ανθρωπότητας. Το ποτέ ξανά, ποτέ ξανά πόλεμος, ποτέ ξανά γενοκτονία, ποτέ ξανά εγκλήματα κατά της ανθρωπότητας. Ο Χίτλερ όταν σχεδίασε και έθεσε σε εκτέλεση τη γενοκτονία των εβραίων και όλων των θυμάτων, διότι στράφηκε πρωταρχικά κατά των εβραίων αλλά στοχοποίησε και τους ρομά, στοχοποίησε και τους ομοφυλόφιλους, στοχοποίησε κοινωνικές και πολιτικές κατηγορίες, όταν όλα αυτά τα απεργάστηκε κόμπαζε. Ποιος θυμάται πια τη γενοκτονία των Αρμενίων, η οποία είχε λάβει χώρα το 1915; Η απόσβεση της μνήμης και η παράλειψη της δέουσας αναφοράς και τιμής είναι ευθύνη. 
Σε αυτό θα ήθελα να πω ότι ήταν εξαιρετικά απογοητευτική η κατάσταση στη Βουλή. Εμείς προκαλέσαμε, η Πλεύση Ελευθερίας προσκάλεσε. για την επετειακή αναφορά και την κόρη του ήρωα Λάκη Σάντα που κατέβασε μαζί με τον Μανώλη Γλέζο την σβάστικα από την Ακρόπολη και τον διατελέσαντα πρόεδρο των Απογόνων Θυμάτων Ολοκαυτώματος τον κ. Μάριο Σούση.
                  Ζήτησα από το Προεδρείο να κάνω μία ειδική αναφορά στην ημέρα, που έχει για εμάς αυτή την συγκεκριμένη αξία της δέσμευσης για το παρόν και το μέλλον και αυτό δεν επιτράπηκε, διότι το μόνο που είχε προβλεφθεί ήταν μία πολύ σύντομη αναφορά του Προεδρείου. Νομίζω ότι όλα αυτά πρέπει να τα επανεξετάσουμε, γιατί το «ποτέ ξανά γενοκτονία», «ποτέ ξανά εγκλήματα κατά της ανθρωπότητας», προϋποθέτει να έχουμε συνείδηση ότι αυτό, δεν είναι μια υπόθεση μόνον των Εβραίων θυμάτων, είναι μια υπόθεση της ανθρωπότητας. Γι’ αυτό και τα εγκλήματα αυτά, τα διεθνή εγκλήματα, όπως το πρώτον κατοχυρώθηκαν και στηλιτεύτηκαν στις Συμβάσεις της Γενεύης, ονομάστηκαν αρχικά «εγκλήματα κατά της ανθρωπότητας». Για εγκλήματα κατά της ανθρωπότητας δικάστηκαν οι Ναζί στη Νυρεμβέργη και η Διεθνής Κοινότητα μόλις το 1948 υιοθέτησε τη Διεθνή Σύμβαση κατά της Γενοκτονίας. 
Βεβαίως και αντιστρατευόμαστε και καταδικάζουμε τα εγκλήματα εναντίον αμάχων, εναντίον αθώων θυμάτων, όλα τα εγκλήματα που διαπράχθηκαν στις 7 Οκτωβρίου. Τα καταδικάζουμε. Δεν υπάρχει καμία αμφιβολία και αγωνιούμε, για τα θύματα και αγωνιούμε για τους ομήρους όπως αγωνιούν και οι συγγενείς τους, οι οποίοι διαμαρτύρονται μαζί με πάρα πολλούς εβραίους πολίτες κατά της Κυβέρνησης του κυρίου Νετανιάχου. Είναι πάρα πολύ σημαντικό η Ελληνική Κυβέρνηση να βγει από αυτήν την αγκύλωση, του να μην καταδικάζει πράξεις, που συγκροτούν διεθνή εγκλήματα και που συγκροτούν γενοκτονία. Η εξολόθρευση, εν όλω ή εν μέρει, πληθυσμού συγκεκριμένου για λόγους εθνότητας, καταγωγής, θρησκείας, αναπηρίας, ασθένειας, σεξουαλικού προσανατολισμού συνιστά γενοκτονία. 
Θα μου επιτρέψετε να πω ότι θα ήθελα να είναι η χώρα μου - η Ελλάδα- εκείνη η οποία προσφεύγει στο Διεθνές Δικαστήριο της Χάγης, για να προστατεύσει τα θύματα και για να προστατεύσει την ανθρωπότητα, προσφεύγει κατά ενός κράτους, όποιο κράτος κι αν είναι αυτό, το οποίο διαπράττει αυτά τα διεθνή εγκλήματα.  Η δική μας θέση, κύριε Υπουργέ, είναι ότι θα πρέπει με πολύ πιο ξεκάθαρο λόγο η χώρα μας να τοποθετηθεί, απέναντι στα διεθνή εγκλήματα. Πάντα με ξεκάθαρο λόγο να τοποθετείται υπέρ των λαών και των απλών πολιτών και των απλών ανθρώπων -και εμείς έτσι τοποθετούμαστε- και με πολύ πιο δυναμικό τρόπο και με πρωτοβουλίες να δρα υπέρ της ειρήνης. Η «Πλεύση Ελευθερίας» αυτό υπηρετεί, αυτό πρεσβεύει και αυτό σας παρακινούμε να πράξετε, εκπροσωπώντας την ελληνική πολιτεία. Σας ευχαριστώ.
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Ευχαριστούμε πολύ. Κύριε Υπουργέ, έχετε το λόγο. 
ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών): Σας ευχαριστώ πολύ κυρία Πρόεδρε. Ιδιαιτέρως ευχαριστώ όλες και όλους τους Βουλευτές για μία εξαιρετικής ποιότητας συζήτηση. Θα μου επιτρέψετε μία και η Πρόεδρος πρέπει να αναχωρήσει για την Ολομέλεια, να τοποθετηθώ στις δικές της παρατηρήσεις. 
Ξεκινώντας από το διαδικαστικό ζήτημα της συγκρότησης του Εθνικού Συμβουλίου Εξωτερικής Πολιτικής. Όπως γνωρίζετε έχω στείλει από μακρού χρόνου μία επιστολή για τη συγκρότηση. Μένει μόνο η εισήγηση - πρόταση ενός κόμματος. Σήμερα είχα μια συζήτηση για το θέμα αυτό. Ευελπιστώ ότι τις αμέσως επόμενες ημέρες θα το λάβω. Εντός του Φεβρουαρίου, μόλις λάβω την επιστολή από το εναπομείναν κόμμα, θα έχετε και την πρώτη συνεδρίαση της Επιτροπής. 
Θέλω να σας πω το εξής. Προτεραιότητα της Ελληνικής Κυβέρνησης είναι η ειρήνη στη Μέση Ανατολή. Και επειδή άκουσα με προσοχή και τον κύριο Καζαμία, θέλω να σας πω ότι τις πρωτοβουλίες, που έχει αναλάβει η Ελληνική Κυβέρνηση για την ειρήνευση στη Μέση Ανατολή - θα μου επιτρέψετε να το πω - δεν τις έχει αναλάβει άλλη Ευρωπαϊκή Κυβέρνηση.
Δεν έχω την αίσθηση ότι έχει υπάρξει άλλη ευρωπαϊκή κυβέρνηση, η οποία να έχει αναλάβει πρωτοβουλίες απευθείας επαφών με όλα τα μέρη, τα οποία εμπλέκονται τόσο στις εχθροπραξίες, όσο και κατά το μέρος που αφορά την επεξεργασία σχεδίου ειρήνης, όσο η Ελλάδα και στο υψηλότερο επίπεδο.  Επειδή, δε, άκουσα ότι δεν έχουμε ισχυρή διπλωματία με τον αραβικό κόσμο, κύριε Καζαμία, με κάθε σεβασμό θα σας πω ότι, σε αυτό το πεδίο, δεν υπάρχει χώρα ευρωπαϊκή, η οποία έχει πιο ισχυρή διπλωματία με τον αραβικό κόσμο. 
Σας είπα, προηγουμένως, ποιες ήταν οι συναντήσεις που έκανα εγώ, περιοδικώς, στο υψηλότερο επίπεδο, με τον Βασιλιά της Ιορδανίας και με τον Πρόεδρο της Αιγύπτου και με τον Γενικό Γραμματέα του Αραβικού Συνδέσμου, οι οποίοι άκουσαν με προσοχή τις θέσεις της ελληνικής Κυβέρνησης. Είχαμε ουσιαστική ανταλλαγή απόψεων σε ότι αφορά μέρη του ειρηνευτικού σχεδίου. Βρίσκομαι, αυτήν τη στιγμή, σε σχεδόν τακτική περιοδική επαφή και με το Ισραήλ και με την Παλαιστίνη. Θα υποδεχθούμε τον Υπουργό Εξωτερικών της Παλαιστίνης, τις επόμενες μέρες. Με κάθε σεβασμό, θα μου επιτρέψετε να πω ότι πιο ενεργή διπλωματία, στο ζήτημα της Μέσης Ανατολής, δεν είμαι σίγουρος ότι έχει άλλη ευρωπαϊκή χώρα. Εάν είναι προτεραιότητα της ελληνικής Κυβέρνησης η μερική παύση, ή η ανθρωπιστική παύση, ή η κατάπαυση πυρός, εγώ σάς έχω μία απάντηση. Προτεραιότητα της ελληνικής Κυβέρνησης είναι καθολικά η ειρήνη στην περιοχή. Τελεία και παύλα. 
Προφανώς και θέλουμε να τελειώσει αυτή η απίστευτη διελκυστίνδα που έχει οδηγήσει στην απώλεια ανθρώπινων ζωών, στην απώλεια υποδομών, στην απώλεια τεράστιου κεφαλαίου. Θέλω, όμως, να σας πω ότι πραγματικά εκείνο που με ενδιαφέρει είναι μόνο η ειρήνη. Στο σχέδιο ειρήνευσης, δεν μπορεί παρά να υπάρχει μια κατά στάδια ειρήνευση. Διότι, θέλω να σας πω ότι δεν είναι εύκολο να συνδιαλέγεσαι με μέρη, τα οποία έχουν ένα τεράστιο συλλογικό πόνο. Και αυτό μπορώ να το πω από την προσωπική επαφή που έχω εγώ και με την πλευρά του Ισραήλ και με την πλευρά της Παλαιστίνης. Υπάρχει ένας τεράστιος συλλογικός πόνος στο Ισραήλ για την 7η Οκτωβρίου. Υπάρχει ένας τεράστιος συλλογικός πόνος στην πλευρά της Παλαιστίνης, για τα όσα έχουν γίνει πριν και μετά. Αντιλαμβάνεστε ότι το να πεις, σήμερα, «ειρήνη, επιβάλλω ειρήνη άνευ ετέρου» είναι μη ρεαλιστικό.
Το ρεαλιστικό είναι να έχουμε τη βασική μας παραδοχή ότι αυτό που μάς ενδιαφέρει είναι η βιώσιμη μακρά ειρήνη στην περιοχή, η ευημερία των λαών της περιοχής. Ο τρόπος, με τον οποίο θα οδηγηθούμε σε αυτό, είναι ένα ζήτημα που είναι διπλωματικό και τεχνικό και για το οποίο -θα μου επιτρέψετε να πω- ότι γίνεται μια τεράστια προσπάθεια και εκ μέρους της ελληνικής Κυβέρνησης, για τη γενοκτονία και το ολοκαύτωμα, κυρία Πρόεδρε.
Πραγματικά, η γενοκτονία είναι από τις χειρότερες μορφές -αν όχι η χειρότερη μορφή- εγκλήματος κατά της ανθρωπότητας.  Αναγνωρίζεται από το Διεθνές Δίκαιο. Νομίζω ότι είναι η πρώτη Σύμβαση του Οργανισμού Ηνωμένων Εθνών –ανατρέχει στο 1948- η Σύμβαση για την Καταπολέμηση της Γενοκτονίας. Και, πράγματι, υπάρχει -πρέπει να υπάρχει- στη συλλογική συνείδηση ως ένα εξαιρετικά βαρύ για την ανθρωπότητα ζήτημα, το οποίο πρέπει να περιλαμβάνεται και η μνήμη του Ολοκαυτώματος της 27ης Οκτωβρίου είναι μια μνήμη που πρέπει να μένει ζωντανή. 
Θέλω να σας πω, αναφερόμενος στην Απόφαση του Διεθνούς Δικαστηρίου της Χάγης, στο οποίο και εσείς και ο κ. Καζαμίας και άλλοι βουλευτές αναφέρθηκαν εκτενώς. Η Απόφαση αυτή, πράγματι, είναι μια σημαντική δικανική κρίση.  Καταρχάς, πρώτα από όλα, διότι προέρχεται από ένα πολύ σημαντικό διεθνές δικαστήριο, είναι το μείζον δικαιοδοτικό Όργανο του Οργανισμού Ηνωμένων Εθνών. Από την άλλη πλευρά, να έχουμε αντίληψη, επειδή την έχω μελετήσει προσεκτικά την Απόφαση αυτή και είμαι σίγουρος ότι και εσείς θα το έχετε πράξει. 
Θέλω να σας πω ότι υπάρχουν ορισμένα πολύ συγκεκριμένα χαρακτηριστικά σε ότι αφορά τη συγκεκριμένη Απόφαση. Και, βεβαίως, συντασσόμαστε απολύτως και με το διατακτικό και με την ανεύρεση τρόπων, έτσι ώστε να υπάρξει πλήρης συμμόρφωση στο διατακτικό της Απόφασης αυτής. 
Το πρώτο και σημαντικό είναι ότι η Απόφαση αυτή είναι επί εκδικάσεως  προσωρινών μέτρων. Δεν κρίνει αν έχει συντρέξει γενοκτονία. Εκείνο το οποίο κρίνει είναι ότι υπάρχει ένδειξη ότι μπορεί να θίγονται δικαιώματα απορρέοντα εκ της Συμβάσεως. 
Άρα, στο επίπεδο του βάρους απόδειξης -και αντιλαμβάνομαι ότι μιλάω σε νομικό με πολύ καλή τεχνική κατάρτιση- στο επίπεδο του βάρους απόδειξης είναι πολύ διαφορετικό από το να έχεις μια οριστική κρίση. Για το λόγο δε αυτό, δεν αναφέρεται πουθενά στην Απόφαση ότι έχει διαπραχθεί έγκλημα γενοκτονίας. Το τεστ,  το οποίο εφαρμόζεται, η κλασσική δικονομική δοκιμασία του Δικαστηρίου της Χάγης είναι αυτό που ονομάζουμε το plausibility test, δηλαδή εάν υφίσταται η δυνατότητα να μπορεί να υπάρξει βλάβη του δικαιώματος.
Επιπλέον, εκείνο το οποίο ζητήθηκε στην απόφαση του δικαστηρίου από την προσφεύγουσα, δηλαδή, από την Νότιο Αφρική, ήταν να υπάρχει όπως το είπατε: καθ’ ολοκληρίαν κατάπαυση του πυρός. Να σταματήσουν οι εχθροπραξίες. Παρά ταύτα το Δικαστήριο όπως είχε το δικονομικό δικαίωμα από τον οργανισμό του, δεν διέταξε αυτό. Διέταξε να λάβουν τα μέρη, το Ισραήλ, όλα τα κατάλληλα μέτρα έτσι ώστε να μην υπάρξουν πράξεις γενοκτονίας, να μην υπάρξει εξώθηση, παρακίνηση σε πράξεις γενοκτονίας, και μάλιστα, ζήτησε από το Ισραήλ σε ένα μήνα από την έκδοση της Απόφασης της 26ης Οκτωβρίου να υπάρξει μία έκθεση η οποία θα αποτυπώνει την συμμόρφωση προς τα κελεύσματα αυτά. Δεν υπήρξε λοιπόν η διατακτικό για την κατάπαυση του πυρός. Έχοντας πει αυτό, να σας πω το εξής. Ότι είναι μια σημαντική απόφαση, υπήρξε ευρωπαϊκή θέση για το ζήτημα αυτό, υπήρξε κοινή δήλωση της Ευρωπαϊκής Επιτροπής και του ύπατου εκπροσώπου όπου ρητά αναφέρεται ότι θα πρέπει να αναζητηθούν τα μέσα για την συμμόρφωση αυτή, και βεβαίως, μπορεί να είναι οδηγός μας.
 Τώρα να μπω στη ροή των παρατηρήσεων, και σας ευχαριστώ πολύ. Ξεκινάω με τον κύριο Υψηλάντη, ο οποίος ανέδειξε σημαντικά ζητήματα. Θέλω μόνο να σταθώ σε ένα, και ίσως έχω την ευκαιρία σε άλλη συνεδρίαση της Επιτροπής σας, κυρία Πρόεδρε, να τοποθετηθώ για το ζήτημα αυτό,. Από τις βασικές γεωγραφικές χωρικές προτεραιότητες της ελληνικής εξωτερικής πολιτικής είναι η Αίγυπτος για πολλούς λόγους, τους οποίους δεν χρειάζεται να αναφέρω σήμερα, μπορούμε όμως όλοι να αντιληφθούμε. 
Πέρα όμως από τη μεγάλη σημασία για το εθνικό μας διπλωματικό κεφάλαιο η Αίγυπτος είναι πάρα πολύ σημαντική για την ισορροπία την γεωχωρική, την περιφερειακή. Και τούτο αρκεί μόνο κάποιος να φανταστεί, επειδή η γεωγραφική θέση της Αιγύπτου είναι τέτοια που αποτελεί το μόνο πυλώνα σταθερότητας στην ευρύτερη περιοχή. Οι γειτνιάζουσες χώρες απλώς για να σας θυμίσω είναι η Ισραήλ και η Παλαιστίνη, είναι το Σουδάν, είναι η Λιβύη, είναι δε, ο κρίσιμος παίκτης σε ότι αφορά το Σουέζ και τον Κόλπο. Άρα, η διατήρηση της ισορροπίας της δημοσιονομικής και της πολιτικής της Αιγύπτου είναι για μας εξαιρετικά κρίσιμη. 
Θέλω να τονίσω την ευαρέσκεια μου για το γεγονός ότι Ελλάδα και Αίγυπτος πλέον συνδέονται και με έναν τεράστιο ενεργειακό κόμβο, που είναι η ενεργειακή διασύνδεση GREGY η οποία έχει λάβει έγκριση από την Ευρωπαϊκή Ένωση ως σχέδιο μείζονος ενδιαφέροντος, αμοιβαίου ενδιαφέροντος για την Ευρωπαϊκή Ένωση και θα χρηματοδοτηθεί και θα συνδέσει ηλεκτρικά με ενέργεια «πράσινη» την Αίγυπτο με την Ελλάδα και δια της Ελλάδας στην Ευρώπη. Έχει λάβει την έγκριση και είναι πάρα πολύ μεγάλη γεωστρατηγική σημασίας θα το χαρακτήριζα απόφαση την οποία είχαμε την ευκαιρία να συζητήσουμε και με τον Πρόεδρο Σίσι. Εγώ ο ίδιος για λόγους συμβολισμού, αν και δεν παρίστανται συχνά υπουργοί, παρασταθεί στο Συμβούλιο Σύνδεσης που έγινε μεταξύ Ευρωπαϊκής Ένωσης και Αιγύπτου, ακριβώς για να αναδείξω την σημαντική θέση που έχει στην ελληνική διπλωματία τη θέση της Αιγύπτου. 
Να σας πω, κυρία Δούρου, και σας ευχαριστώ για τις παρατηρήσεις σας, τα δύο θέματα που αναφέρατε τα οποία είναι οι πρωτοβουλίες της Ελλάδος και η Ερυθρά Θάλασσα. Καταρχάς να επισημάνω για τις πρωτοβουλίες της Ελλάδας ότι είναι πάρα πολύ συγκεκριμένες και απτές. Εμείς, έχουμε καταθέσει θέσεις και στον αραβικό κόσμο, και βεβαίως, στα εμπλεκόμενα μέρη και στην Ευρωπαϊκή Ένωση. Δικές μας τοποθετήσεις ήταν εκείνες οι οποίες οδήγησαν στο έγγραφο αναφοράς μέχρι σήμερα για το ζήτημα του Μεσανατολικού της Ευρωπαϊκής Ένωσης που είναι τα Συμπεράσματα του Ευρωπαϊκού Συμβουλίου της 26ης και 27ης Οκτωβρίου του 2023, που ακριβώς περιέλαβαν όλες τις παραδοχές της δικής μας θέσης και συνεχίζουμε μέχρι και σήμερα προς την πορεία ειρήνευσης.
Για την Ερυθρά Θάλασσα, θέλω να σας θυμίσω το εξής. Ήδη δραστηριοποιείται μία ειδική ομάδα η οποία είναι η ομάδα Prospetiry Guardian με μια σειρά από χώρες οι οποίες συμμετέχουν μεταξύ των οποίων και οι Ηνωμένες Πολιτείες, αντιλαμβάνομαι, ότι είναι κατά την κρίση σας, ένας συνασπισμός προθύμων. Θέλω όμως να σας πω ότι υπάρχει απόφαση του Συμβουλίου Ασφαλείας, η οποία θέτει το πλαίσιο για την προστασία της ναυσιπλοΐας. 
              Επειδή αναφερθήκατε και στην νέα προσπάθεια που γίνεται σε επίπεδο Ευρωπαϊκής Ένωσης, στην επιχείρηση «ΑΣΠΙΔΕΣ», αυτή είναι ακόμη σε εξαιρετικά πρώιμο στάδιο. Στα  επιχειρησιακά δεδομένα, θα μου επιτρέψετε να μην αναφερθώ, όχι για άλλο λόγο, αλλά επειδή ακόμη δεν έχουν καθοριστεί ούτε καν ως πρωτόλειο δείγμα, οπότε είμαστε ακόμα σε αρκετά πρώιμο στάδιο, θα ενημερώσει ο κ . Υπουργός Εθνικής Άμυνας για τα ζητήματα αυτά. Σε κάθε περίπτωση, η Ελλάδα έχει εκδηλώσει την διάθεση της να είναι παρούσα με την φρεγάτα, η οποία θα αποσταλεί. 
             Η δική μου αίσθηση, έχοντας ήδη συζητήσει εκτενώς με τον Ύπατο Εκπρόσωπο της Ευρωπαϊκής Ένωσης για το θέμα αυτό, είναι ότι θα υπάρχει ένας συντονισμός μεταξύ των δύο και ότι η επιχείρηση, η οποία θα υπάρξει στην Ερυθρά Θάλασσα, η ευρωπαϊκή επιχείρηση, η επιχείρηση «ΑΣΠΙΔΕΣ», θα είναι αμυντική και συνοδευτική και σε αυτήν θα συμμετέχει η Ελλάδα αντιλαμβάνομαι με τη φρεγάτα, η οποία θα αποσταλεί και θα είναι κοινής αποστολής.
               Κύριε Μάντζο, σας ευχαριστώ πολύ. Για την «ΑΜΑΛΘΕΙΑ» τοποθετήθηκα στην αρχική μου εισήγηση, μάλλον δεν έγινα εγώ πολύ σαφής, το επαναλαμβάνω. «ΑΜΑΛΘΕΙΑ» είναι ο τίτλος που έχει αποδοθεί στον θαλάσσιο διάδρομο μεταξύ Κύπρου και Παλαιστίνης. Για να σας είμαι εντελώς ειλικρινής δεν βλέπω να ευδοκιμεί και δεν βλέπω να ευδοκιμεί πρώτον, για λόγους τεχνικούς. Όπως, είπα δεν υπάρχει ασφαλής λιμένας να μπορεί να καταπλεύσει ένα πλοίο, θα έπρεπε να χρησιμοποιηθεί αρματαγωγό, το οποίο αρματαγωγό έχει άλλες δυσκολίες σε ύδατα τα οποία είναι αβαθή, έχει πολύ μεγάλες δυσκολίες.
               Επιπλέον, όμως, και για πολιτικούς λόγους, διότι υπάρχει μια γενικότερη ανησυχία και από την πλευρά των Παλαιστινίων για το ποια θα ήταν η χρήση αυτού του θαλασσίου διαδρόμου απευθείας με την Παλαιστίνη. Η ίδια δηλαδή η Παλαιστινιακή Αρχή προτιμά τους χερσαίους διαδρόμους, να ανοίξουν δηλαδή διάδρομοι, οι οποίοι θα ενωθούν κατευθείαν την Γάζα, κυρίως δε να ενώσουν τη Γάζα με την Δυτική Όχθη. Αυτό είναι το βασικό μας ζητούμενο. 
               Αναφερθήκατε στο ζήτημα της Λιβύης και των εγγυήσεων για τα F- 16. Για το θέμα των εγγυήσεων για τα F-16, θα μου επιτρέψετε να σας πω ότι όταν έρθει η ώρα θα τοποθετηθούμε, θέλω όμως να αισθάνεται η Εθνική Αντιπροσωπεία και η Επιτροπή σας ασφαλής ότι τα ελληνικά συμφέροντα προστατεύονται απολύτως και σε ό,τι αφορά τις προμήθειες, οι οποίες γίνονται προς την Τουρκία. Εκείνο το οποίο οφείλουμε να πράξουμε για τη διασφάλιση των εθνικών συμφερόντων το πράττουμε και αυτό θα έλθει συν τω χρόνω, θα ενημερωθείτε όταν θα έχουμε τα περισσότερα επιχειρησιακά.
                  Σωστά επισήμανε η κυρία Πρόεδρος της Επιτροπής, ότι ακόμα βρισκόμαστε σε ένα εξαιρετικά πρώιμο στάδιο, δεν έχουν υπάρξει ούτε τα ειδικότερα τεχνικά χαρακτηριστικά, ούτε τα οικονομικά. Υπήρξε μια πρώτη προσέγγιση για έως 20 μαχητικά F-35 σε ανώτατο κόστος 8,5 δισεκατομμυρίων, αλλά είναι κάτι το οποίο θα έρθει στην Επιτροπή σας και θα το αξιολογήσετε εσείς. Στο σύνολο 40 μαχητικά, 20 και 20, είπαμε σε μια πρώτη φάση να είναι μια Μοίρα.
                 Έγινε αναφορά γενικότερα για το ζήτημα της Λιβύης. Θέλω να επισημάνω ότι η Ελληνική Κυβέρνηση αντέδρασε δια του Υπουργού Εξωτερικών με πάρα πολύ γρήγορο τρόπο και επειδή έγινε μία αναφορά γιατί δεν υπήρξε αποστολή στον Οργανισμό Ηνωμένων Εθνών, να πω ότι υπήρξε επιστολή στον Οργανισμό Ηνωμένων Εθνών. Η επιστολή, η οποία συνετάγη και η οποία είναι κατά την άποψή μου νομικά άρτια και καλύπτει απολύτως τις ελληνικές θέσεις, απεστάλη στις Λυβικές διπλωματικές αρχές και κατετέθη στον Οργανισμό Ηνωμένων Εθνών και μάλιστα κατετέθη την ημέρα που εγώ ο ίδιος βρισκόμουν στην Αίγυπτο και είχα τις συζητήσεις με τον Υπουργό Σούκρι και τον Πρόεδρο Σίσι. Βρισκόμαστε σε συνεχή συνεννόηση γι’ αυτό.
                Θέλω να επισημάνω, γιατί ειπώθηκε από βουλευτή, γιατί δεν έχει υπάρξει η συνεννόηση με την Ιταλία, ότι από τις χώρες οι οποίες έχουν άμεσο ή έμμεσο ενδιαφέρον στο ζήτημα και του κλεισίματος της Σύρτης και της ανακήρυξης της συνορεύουσας ζώνης, η Ελλάδα είναι εκείνη, που έχει αντιδράσει κατ’ εξοχήν, ακόμη δεν έχουν αντιδράσει οι υπόλοιπες χώρες, οι οποίες έχουν αν θέλετε και μεγαλύτερο έννομο συμφέρον από εμάς. Εμάς αντανακλαστικώς μόνο μπορεί να θεωρηθεί ότι το κλείσιμο της Σύρτης, επιδρά σε μια εν δυνάμει χάραξη θαλασσίων ζωνών, σε κάθε περίπτωση η γειτνιάζουσα Αίγυπτος έχει πολύ μεγαλύτερο έννομο συμφέρον, δεν έχει υπάρξει ακόμη αντίδραση για το ζήτημα αυτό. 
Κύριε Μαρίνο, σας σας ευχαριστώ πολύ για την για τις παρατηρήσεις σας. Καταρχάς να επισημάνω το εξής επειδή αναφερθήκατε στα F-35. Η Κυβέρνηση δεν έκανε καθόλου τυμπανοκρουσίες ούτε πανηγυρισμούς για τα F-35, θα μου επιτρέψετε να πω και αν είδατε και τις δικές μου τοποθετήσεις, ήταν πάρα πολύ μετρημένες. Η Ελλάδα οφείλει να έχει μια αυτοδύναμη εθνική άμυνα, οφείλει να μην ετεροκαθορίζεται και οφείλει να έχει μια ισχυρή διπλωματία. Αυτό πράττουμε. Η σύνθεση όλων αυτών είναι εκείνο που θα οδηγήσει σε μια ισχυρή Ελλάδα.
Για τη Λιβύη απάντησα  σε 2 θέματα, τα οποία θέσατε. Το ένα είναι να μην πάει φρεγάτα και αυτό το επισημάνθηκε και από άλλες πλευρές της Επιτροπής, να μην πάει ελληνική φρεγάτα στην επιχείρηση στην Ερυθρά Θάλασσα. Θέλω, κύριε Μαρίνο, να είμαι σαφής. Υπάρχει κάποια πλευρά εδώ του Κοινοβουλίου, η οποία θεωρεί ότι δεν είναι χρέος της Πατρίδας να στηρίξει τα ελληνικά εμπορικά πλοία και τους Έλληνες ναυτικούς; Είναι αυτό το οποίο υπαινίσσεστε ότι δεν έχει χρέος η χώρα να προστατεύσει εκείνο, για το οποίο όλοι επαιρόμεθα; Επαιρόμεθα ότι έχουμε μια ισχυρή εμπορική ναυτιλία, ότι ένας από τους σημαντικούς λόγους, που στο παγκόσμιο στερέωμα η Ελλάδα έχει ένα τεράστιο διπλωματικό βάρος και, αν θέλετε, μπορεί και το χρησιμοποιεί όταν έρθει η ώρα, που είναι η ελληνική ναυτιλία; Να κρυφτούμε, κύριε Μαρίνο, πίσω…
ΓΕΩΡΓΙΟΣ ΜΑΡΙΝΟΣ (Κ.Κ.Ε.): (ομιλεί εκτός μικροφώνου)
ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών): Κύριε Μαρίνο, αν μου επιτρέπετε να απαντήσω, λέω λοιπόν, θέλετε λοιπόν να κρυφτούμε πίσω από εκείνους, οι οποίοι θα είναι στην αποστολή και εμείς να καθίσουμε αναπαυτικά και να περιμένουμε να κάνουν εκείνοι τη δουλειά; Η απάντηση λοιπόν της Ελληνικής Πολιτείας είναι αυστηρή και συνεπής: Η Ελλάδα θα είναι παρούσα να προστατεύσει την ελληνική Εμπορική Ναυτιλία και τους Έλληνες ναυτικούς. Μην ξεχνάμε τους Έλληνες ναυτικούς. Σας θυμίζω, κύριε Μαρίνο, ότι πριν από ένα μήνα είχαμε μια πειρατεία στην Ερυθρά Θάλασσα, στην ευρύτερη περιοχή. Υπήρξε ελληνικό εμπορικό πλοίο, το οποίο απεσύρθη και βρέθηκε σε ένα λιμάνι του Ιράν. Θεωρείτε ότι είχαμε υποχρέωση να κάνουμε ενέργειες; Στο πλήρωμα ήταν ένας Έλληνας, όλοι οι υπόλοιποι ήταν αλλοδαποί, πλοίο το οποίο δεν ήταν ελληνικής σημαίας. Το ελληνικό Υπουργείο Εξωτερικών αντέδρασε αμέσως. Η Ελλάδα ήταν εκείνη, η οποία κατάφερε -και θέλω να τιμήσω για τον λόγο αυτό τις ελληνικές διπλωματικές αποστολές του εξωτερικού- κατάφερε και απελευθερώθηκε, αφέθηκε ο ένας Έλληνας δόκιμος ναυτικός, ενόσω ακόμα βρίσκονται υπό καθεστώς κράτησης οι υπόλοιποι. Αυτό δεν είναι κάτι το οποίο οφείλουμε να πράττουμε εμείς, κύριε Μαρίνο; Και θέλω να πω πραγματικά ότι η ελληνική διπλωματία θα είναι παρούσα για ό,τι χρειαστεί. 
Αναφέρατε κάτι, που κατά τη γνώμη μου, είναι απολύτως σωστό. Ότι θα πρέπει να υπάρξει ένα ελεύθερο παλαιστινιακό κράτος. Είναι αληθές. Δεν πρέπει το παλαιστινιακό κράτος να είναι, όπως είπατε, σωστά, προτεκτοράτο. Πρέπει να υπάρχει η αυτοδιάθεση των λαών, την οποία όλοι υποστηρίζουμε. Θέλω, όμως, να σας πω και το εξής. Η Ελλάδα υποστηρίζει την Παλαιστινιακή Αρχή, της αποδίδουμε νομιμοποίηση και εγώ ο ίδιος μιλώντας και ευρισκόμενος τακτικά με τον Παλαιστίνιο Πρωθυπουργό και τον Παλαιστίνιο Υπουργό Εξωτερικών, της αποδίδουμε μια μεγάλη νομιμοποίηση, για να μπορεί να είναι ο «παίκτης» της επόμενης μέρας. Όμως, η ελευθερία, κύριε Μαρίνο, λειτουργεί αμφίδρομα, να μην έχει έξωθεν επιρροές, αλλά να μην έχει και εξαρτήσεις από την τρομοκρατία. Αυτό να το αντιλαμβανόμαστε και καθίσταται εξαιρετικά δύσκολη η όποια προσέγγιση της επίλυσης του Μεσανατολικού, για τον πρόσθετο λόγο ότι πρέπει, πέρα από το ζήτημα της απελευθέρωσης των ομήρων, να περιλαμβάνει και μια ρητή αποκήρυξη της τρομοκρατίας. Να συμφωνήσουμε εδώ ότι θα πρέπει η οποιαδήποτε λύση του παλαιστινιακού να περιλαμβάνει αποκήρυξη της τρομοκρατίας, έτσι ώστε να μπορεί η περιοχή να ζει σε ευημερία.
Η κυρία Αναγνωστοπούλου τοποθετήθηκε για τις πρωτοβουλίες μας. Νομίζω, κυρία Αναγνωστοπούλου, κυρία Καθηγήτρια, ότι πραγματικά ασκούμε όσο το δυνατόν και στο μέτρο που μας επιτρέπει και η δική μας διπλωματική θέση, πολλές πολυδιάστατες πρωτοβουλίες, ακουγόμαστε πολύ και θέλω να σας διαβεβαιώσω ότι η αίσθησή μου είναι ότι θα είμαστε ένα σημαντικό μέρος και στις συζητήσεις που θα γίνουν για την επόμενη μέρα. Ναι, όπως είπε και ο κύριος Μαρίνος, το Παλαιστινιακό δεν ξεκίνησε την 7η Οκτωβρίου, το αντιλαμβανόμαστε. 
Από την άλλη πλευρά, θα πρέπει να καταλάβουμε, ότι δεν μπορεί η συζήτηση να γίνεται, υπό το καθεστώς τρομοκρατίας. Το παλαιστινιακό είναι ένα χρόνιο πρόβλημα, το καταλαβαίνουμε όλοι. Δεν μπορούμε όμως, στο πλαίσιο της αναβάθμισης του παλαιστινιακού να νομιμοποιούμαι την τρομοκρατία. Αυτά είναι άλλα ζητήματα. Ούτε, εγώ θα φτάσω ποτέ να κάνω συμψηφισμό ανθρωπίνων ζωών, που δεν προσιδιάζει σε καμία θέση την αξιολογική της ηθικής φιλοσοφίας. Για μένα είναι αδιάφορο, εάν πρόκειται για έναν όμηρο, ή για έναν φυλακισμένο, ή για κάποιον, ο οποίος είναι άμαχος. Εγώ, θέλω οι πάντες να έχουν αυτήν  την προστασία για αυτό τον λόγο αυτό, πιστεύω ότι θα πρέπει η συζήτηση να γίνει με μία βασική παραδοχή του σεβασμού της ανθρώπινης αξίας και πάνω σε αυτήν να την χτίσουμε. Είπατε, κάτι πολύ σωστό, το οποίο κι εγώ το υιοθετώ, που είναι ο ριζοσπαστισμός; Ο προϊόν ριζοσπαστισμός, που αναπτύσσεται, μεταξύ των αραβικών λαών- κρατών. Αυτό, είναι ένα πάρα πολύ ανησυχητικό φαινόμενο. Δεν είμαι σε θέση να σας πω, αυτή τη συζήτηση θα την κάνουμε κάποια άλλη στιγμή, τώρα δεν έχουμε τον αναγκαίο χρόνο. Ποια είναι τα αίτια του ριζοσπαστισμού.
 Θα ήταν μια πολύ απλή προσέγγιση να έρθουμε και να πούμε, ότι ο ριζοσπαστισμός αυτός οφείλεται, στην αντίδραση του Ισραήλ. Είναι πολυπαραγοντικός και οφείλεται σε πολλά σημεία, τα οποία θα τα συζητήσουμε. Εκείνο που θέλω να εξάγω είναι, ότι ο ριζοσπαστισμός αυτός των λαών, ευτυχώς κατά την άποψή μου, δεν συνοδεύεται από αντίστοιχο ριζοσπαστισμό των αραβικών κυβερνήσεων-χωρών, που διατηρούν μια σχετική μετριοπάθεια και δεν αναφέρομαι σε όλες. Αναφέρομαι σε εκείνες, οι οποίες έχουν ρόλο. Επειδή, αναφέρθηκε  ο κ. Καζαμίας, να επισημάνω, ότι το Κατάρ, δεν έχει εξ όσων εγώ αντιλαμβάνομαι, ρόλο στην ειρηνευτική πρόταση, όσο κατεξοχήν στο ζήτημα των ομήρων, επειδή βρίσκεται σε συνομιλία με την Χαμάς. Να επισημάνω, κύριε Ζερβέα, το εξής. Ο θαλάσσιος χωροταξικός σχεδιασμός θα προχωρήσει. Αντιλαμβάνεστε ότι είναι ένα έργο, το οποίο είναι εξαιρετικά σύνθετο, όχι γεωπολιτικά και διπλωματικά, αλλά σύνθετο και τεχνικά. Όμως, η χάραξη του χώρου θα προχωρήσει. Σε ό τι αφορά τη Λιβύη σας απάντησα. Για το ζήτημα της θέσης της Τουρκίας στη Μέση Ανατολή, θα μου επιτρέψετε να διατηρώ ορισμένες επιφυλάξεις και τούτο, διότι αντιλαμβάνεστε ότι για να μπορέσεις να καταστείς εγγυητής, θα πρέπει να μπορείς να συνομιλείς με τα μέρη.
 Όπως, γνωρίζετε η Τουρκία, δεν συνομιλεί με το Ισραήλ. Ο κύριος Οικονομόπουλος, ανέφερε τα θέματα της «Ερυθράς Θάλασσας». Σε ότι αφορά το κομμάτι των τεχνικών λεπτομερειών, επιφυλάσσομαι και θα έχετε ενημέρωση, από το Υπουργείο Εθνικής Άμυνας για τον τρόπο με τον οποίο θα ενεργεί η φρεγάτα, αλλά και για το κόστος. Επειδή θα πρόκειται για ευρωπαϊκή αποστολή «Ασπίδες», αφορά την σύνθεση Ευρωπαϊκών Κρατών και Μέσων για το Διεθνές Δικαστήριο. Σας απάντησα προηγουμένως σε σχέση  με την απόφαση της 26ης Οκτωβρίου. Τώρα, για να κλείσω με όσα είπε ο κ. Καζαμίας. Η λογική, την οποία εμείς ασκούμε την εξωτερική πολιτική κύριε Καζαμία,  εμείς δεν είμαστε ούτε με το Ισραήλ, ούτε με την Παλαιστίνη, αλλά είμαστε με το δίκαιο και θα μείνουμε με αυτό. Και γι’ αυτό το λόγο μας σέβονται. Διότι, δεν είμαστε επαμφοτερίζοντες , δεν είμαστε σήμερα με το Ισραήλ και αύριο με την Παλαιστίνη.
 Εμείς, έχουμε αρχές στον τρόπο με τον οποίο ασκούμε πολιτική και θέλω να σας πω, ότι όσο εγώ βρίσκομαι τουλάχιστον στο «τιμόνι» της ελληνικής διπλωματίας, δεν θα υπάρχει παρέκκλιση. Συναλλακτική εξωτερική πολιτική εμείς δε θα κάνουμε. Αυτά, ήθελα να σας πω.
 Να κλείσω λέγοντας, ότι είναι πολύ σημαντικό αυτό, κατά την άποψή μου κυρία Πρόεδρε, ότι υπάρχει ένα πολύ σοβαρό ζήτημα που ετέθη από Βουλευτές, το οποίο έχει να κάνει με την πίεση που ασκείται στους παλαιστινίους. Πράγματι, αυτή τη στιγμή υπάρχει πολύ μεγάλη πίεση και συγκέντρωση πληθυσμού σε μικρή χωρική έκταση. Εμείς, είμαστε πάρα πολύ σαφείς. Δεν μπορούμε να αποδεχθούμε, ούτε ως διεθνής κοινότητα, αλλά ούτε ως Ελλάδα ότι υπάρχει το ενδεχόμενο υποχρεωτικής ή άλλης μετεγκατάστασης πληθυσμών. Αυτό, είναι κάτι, το οποίο δεν επιτρέπει το «Διεθνές Δίκαιο».
Πρόκειται για μία συλλογική τιμωρία την οποία εμείς δεν πρόκειται να αποδεχθούμε και νομίζω ότι και το ευρωπαϊκό και το διεθνές κεκτημένο προς αυτή την κατεύθυνση τοποθετείται και θα φροντίσουμε έτσι ώστε ούτε υποχρεωτικά να γίνει αυτό, αλλά ούτε και ο πληθυσμός, ακριβώς λόγω των συνθηκών που θα είναι όσο δύσκολες είναι, να εξωθηθεί στο να εγκαταλείψει τη γενέθλια γη του. Σας ευχαριστώ, κυρία Πρόεδρε. 
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Ευχαριστώ, κύριε Υπουργέ. Θα μου επιτρέψετε κι εμένα ένα σχόλιο. Είναι αδύνατον να υπάρξει λύση στο παλαιστινιακό ζήτημα εάν επικρατήσει η λογική στην οποία αναφερθήκατε, κύριε Υπουργέ. Δεν πρόκειται να φύγουν οι Παλαιστίνιοι από τη γη τους και δεν πρέπει να φύγουν από τη γη τους. Προϋπόθεση, λοιπόν, είναι ότι θα μείνουν εκεί. Καμία άλλη χώρα αυτή τη στιγμή, πρωτοστατούσης  της Αιγύπτου, δεν είναι διατεθειμένη να πάρει Παλαιστίνιους, για πολλούς και διάφορους λόγους που δεν είναι ώρα αυτή τη στιγμή να τους αναλύσουμε, και δεν πρέπει, κατά τη γνώμη μου, να μετακομίσουν οι Παλαιστίνιοι στην Αίγυπτο. Όσο για την Ιορδανία και το Λίβανο, έχουν φτάσει σε ένα σημείο στο οποίο δεν αντέχουν καν να υποδεχθούν άλλους πληθυσμούς από αυτούς που ήδη διαθέτουν και ήδη έχουν προκαλέσει τα προβλήματα τα οποία έχουν προκαλέσει. 
Η δεύτερη προϋπόθεση είναι ότι πρέπει να βρεθεί ένας τρόπος να υπάρχει διάδρομος βιώσιμος μεταξύ Δυτικής Όχθης και Γάζας, διότι εάν δεν υπάρξει έχουμε δύο κομμάτια και αυτά τα δύο κομμάτια είναι αδύνατον να λειτουργήσουν από κοινού ως μία χώρα.
Η τρίτη παρατήρηση είναι ότι ένα από τα πράγματα τα οποία λείπει αυτή τη στιγμή, και το λέω με όσο πιο πολιτική ορθότητα μπορώ, είναι γνήσια παλαιστινιακή ηγεσία, διότι η παλαιστινιακή ηγεσία από τη Χαμάς βεβαίως δεν γίνεται αποδεκτή και δεν θα γίνει ποτέ αποδεκτή από καμία δημοκρατική χώρα. Εάν εξαιρέσει κανείς την Τουρκία και κάτι άλλες χώρες που έχουν ειδικές σχέσεις με τη Χαμάς δεν υπάρχει περίπτωση να υπάρξει χώρα δημοκρατική η οποία να αποδεχθεί τη Χαμάς ως συνομιλητή. Από την άλλη μεριά, η διοίκηση Αμπάς έχει παρουσιάσει σαφέστατη κόπωση μετά από πολλά χρόνια. Άρα, αυτό το οποίο είναι απαραίτητο, για οποιαδήποτε μακροπρόθεσμη προσπάθεια επίλυσης του παλαιστινιακού είναι να υπάρξει μία γνήσια εκπροσώπηση των Παλαιστινίων, με μία ηγεσία η οποία θα γίνεται πρωτίστως, βεβαίως, αποδεκτή από τους Παλαιστινίους και δευτερευόντως, όμως, από τη διεθνή κοινότητα, η οποία θα μπορεί να έχει την αξιοπιστία, την εντιμότητα και τη δυνατότητα να διαχειριστεί το παλαιστινιακό. 
Όλα αυτά είναι μακριά αυτή τη στιγμή, φαίνονται μακριά, αλλά θέλω να ελπίζω ότι πολύ γρήγορα και η διεθνής κοινότητα θα τεθεί μπροστά στις υποχρεώσεις της να αναζητήσει μια σοβαρή επίλυση του θέματος, διότι, κυρίες και κύριοι συνάδελφοι, ο Μπλίνκεν έκανε τη δήλωση ότι είναι η χειρότερη στιγμή και αυτή η χειρότερη στιγμή η σημερινή μπορεί να είναι παράδεισος μπροστά σε αυτά που τυχόν έρχονται. Η Ελλάδα είναι μια χώρα η οποία είναι πολύ κοντά σε αυτή την εύφλεκτη περιοχή και ευτυχώς, κατά τη γνώμη μου, ακολουθεί μία πολιτική συμφιλιωτική με την αξιοπιστία την οποία έχει ως χώρα και απέναντι στις αραβικές χώρες και απέναντι στο Ισραήλ, η οποία δεν κρύβεται στα δύσκολα - βλέπε είναι παρούσα στην Ερυθρά Θάλασσα και πρέπει να είναι παρούσα - διότι είναι άλλο να βγάζουμε πολύ ωραίους λόγους και να λέμε ότι έχουμε τα αμυντικά συστήματα, αλλά στην κρίσιμη στιγμή αξιοπιστία κερδίζεις όταν είσαι παρών και όχι όταν είσαι απών. Αυτή η παρουσία είναι, κατά τη γνώμη μου, σήμερα περισσότερο επιβεβλημένη παρά ποτέ, πόσο μάλλον που, πολύ σωστά ο κύριος Υπουργός είπε, θα ήταν ο έσχατος των φαρισαϊσμών εάν μία χώρα που έχει τον τίτλο της ισχυρότερης ναυτιλιακής δύναμης είναι μια χώρα η οποία έκανε το παγώνι, επιτρέψτε μου την έκφραση, όταν στα δύσκολα κινδυνεύει να κλείσει το Σουέζ, για να μη μιλήσω για τα Στενά του Ορμούζ. Τότε τα πράγματα θα είναι ακόμα χειρότερα. 
             Με κάποιες τελικές παρατηρήσεις, κλείνουμε αυτή την ωραία συνεδρίασή μας.
Το λόγο έχει ο κ. Αποστολάκης.
ΕΥΑΓΓΕΛΟΣ ΑΠΟΣΤΟΛΑΚΗΣ: Ευχαριστώ πολύ, κυρία Πρόεδρε. Κύριε Υπουργέ, ευχαριστούμε άλλη μία φορά για την ενημέρωση και τη συνέπεια που έχετε στο να μας ενημερώνετε κάθε φορά που υπάρχουν εξελίξεις. 
Θα ξαναγυρίσω στο θέμα που έχουμε συζητήσει πάρα πολύ, τη θέση που παίρνουμε στη διαμάχη στο Ισραήλ. Θεωρώ ότι θα πρέπει να είναι σαφής η θέση μας «κατάπαυση του πυρός». Από εκεί ξεκινάμε. Νομίζω ότι οι προσπάθειες που γίνονται, δεν μπορούμε να πούμε ότι δεν είναι στη σωστή κατεύθυνση. Ωστόσο, θεωρώ ότι πρέπει να είμαστε πιο σαφείς. 
Έρχομαι ξανά στην αποστολή της φρεγάτας. Επιτρέψτε μου, δεν κατάλαβα, αν τελικώς, η αποστολή θα είναι υπό την αιγίδα της Ευρωπαϊκής Ένωσης και το καράβι θα είναι στην ομάδα των πλοίων, που θα σταλούν από την Ευρωπαϊκή Ένωση; Αυτό είναι πολύ σημαντικό. Βεβαίως, καταλαβαίνουμε ότι πρέπει να έχουν μία συμμετοχή για την ασφάλεια της ναυσιπλοΐας. Ωστόσο, η ασφάλεια του πλοίου και η θέση που παίρνουμε σε αυτή την αντιπαράθεση είναι εξίσου σημαντική. 
Πάω στο επόμενο σκέλος, που αφορά τις τρεις τελευταίες δηλώσεις και την αποδέσμευση των F-35, τουλάχιστον, την πρόθεση αποδέσμευσης, γιατί δεν έχουμε πάρει ακόμα το Letter of Offer and Acceptance (LOA), συν την αποδέσμευση παράλληλα των F-16 στην Τουρκία. Όπως μιλήσαμε και με τον Υπουργό Εξωτερικών, η διαδικασία, όπως είπε και η κυρία Πρόεδρος, είναι στο ξεκίνημα, όλα κουβεντιάζονται. Εκείνο, που είναι λίγο ανησυχητικό και μας δημιουργεί ένα θέμα, είναι η πρόσφατη θέση της κυρίας Νούλαντ, για το θέμα των F-35 και την πιθανότητα επαναφοράς της Τουρκίας στο πρόγραμμα. Γιατί, αν τελικώς, πάρουν και F-35 οι Τούρκοι, τα θέματα είναι λιγάκι πιο παράξενα. 
Θα ήθελα να μας πείτε, επειδή συναντηθήκαμε με τον Αιγύπτιο, με τον κ. Σούκρι και ενδεχομένως και με τον κ. Σίσι. Οι κουβέντες είχαν κανένα κομμάτι που αφορά την επέκταση των θαλασσίων ζωνών και την ολοκλήρωση της Συμφωνίας, που έχουμε με την Αίγυπτο; Νομίζω ότι συζητήθηκαν αρκετά όλα αυτά τα θέματα και παραμένουμε στο να συμφωνούμε και εμείς, ότι χρειάζεται η συγκρότηση της Επιτροπής Εξωτερικών, για να υπάρχει ενημέρωση.  Ευχαριστώ πάρα πολύ. 
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Το λόγο έχει ο κ. Οικονόμου.
ΙΩΑΝΝΗΣ (ΓΙΑΝΝΗΣ) ΟΙΚΟΝΟΜΟΥ: Σας ευχαριστώ, κυρία Πρόεδρε. Κύριε Υπουργέ, ευχαριστούμε για την παρουσία σας. Να επισημάνω και εγώ, όπως ακούστηκε και στην τοποθέτησή σας, ότι και στο θέμα του Μεσανατολικού η ελληνική εξωτερική πολιτική είναι μία πολιτική αρχών, που σταθμίζει το εθνικό συμφέρον, που βασίζεται πάνω σε σταθερά πράγματα, όπως ο σεβασμός του δικαίου, η ανθρωπιστική ευαισθησία. Είναι μία ενεργή εξωτερική πολιτική, που δεν κρύβεται στα δύσκολα ποσοστά, όπως σωστά είπε και η κυρία Πρόεδρος. Από το 2019 και μετά, αυτή η πολυσχιδής εξωτερική πολιτική έχει ενισχύσει. Νομίζω ότι κανείς καλόπιστος, δεν μπορεί να το αμφισβητήσει αυτό. Το γεωστρατηγικό και το γεωπολιτικό αποτύπωμα της χώρας μας, πολλαπλώς, και οι τελευταίες εξελίξεις με τα F-35, επιβεβαιώνουν την αποτελεσματικότητα αυτής της πολιτικής και όχι μόνο αυτές. 
Κύριε Υπουργέ, τρεις - τέσσερις πολύ σύντομες ερωτήσεις. Πρώτα απ’ όλα, τι γίνεται με τη διάσταση του μεταναστευτικού; Αν έχουμε κάποια ιδιαίτερη ανησυχία ή ένδειξη ότι η συνεχιζόμενη κρίση στη Μέση Ανατολή μπορεί να επιβαρύνει τις ροές προς τη χώρα μας; Δεύτερον, πώς ακριβώς αντιμετωπίζουν και οι αραβικές χώρες - που καταλαβαίνουν ότι έχουν πάρει την ειρηνευτική πρωτοβουλία αυτή τη στιγμή, αλλά και η υπόλοιπη κοινότητα  -το γεγονός ότι στη Γάζα, πλην της τρομοκρατικής οργάνωσης Χαμάς, δυστυχώς, δεν υπάρχει συνομιλητής. Δηλαδή, πώς ακριβώς θα φτάσουμε σε μία λύση; Ποιος θα εκπροσωπεί από την πλευρά των Παλαιστινίων τον φορέα της αποδοχής, της οποιασδήποτε λύσης, όταν φτάσουμε εκεί; Καταλαβαίνω απέχουμε πολύ. Από την ώρα, που το μόνο που υπάρχει εδώ και πάρα πολλά χρόνια εκεί, είναι αυτή η τρομοκρατική οργάνωση. 
Το τρίτο, αντιλαμβάνομαι ότι ίσως ακουστεί ρητορικό το ερώτημα -η κυρία Πρόεδρος, με την τεράστια εμπειρία που έχει στα διεθνή ζητήματα, είπε ότι είμαστε ακόμη πολύ μακριά- μπορεί να γίνει οποιαδήποτε προσέγγιση ενός χρονικού ορίζοντα σε ότι αφορά την αποκλιμάκωση της κατάστασης εκεί; 
Το λέω αυτό, διότι εκτός όλων των άλλων αυτή είναι και μια χρονιά για την Ευρώπη υπάρχουν πολλές εκλογικές αναμετρήσεις. Υπάρχουν εκλογικές αναμετρήσεις σε πολλές ευρωπαϊκές χώρες, υπάρχουν ευρωεκλογές, υπάρχουν εκλογές στις Ηνωμένες Πολιτείες Αμερικής τον Νοέμβριο, ακόμη και σε άλλες χώρες που εν πάση περιπτώσει είναι άλλη η φιλοσοφία των εκλογικών αναμετρήσεων, υπάρχουν εκλογές στο Ιράν και στη Ρωσία. 
Υπάρχει κάποια αίσθηση του χρονικού ορίζοντα και αν μπορούμε με ασφάλεια να πούμε τι περιμένουμε για τους επόμενους μήνες σε ότι αφορά την κρίση στη Μέση Ανατολή; 
Ευχαριστώ πολύ. 
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Δεν αντέχω να μην σημειώσω ένα πράγμα γιατί ακούω μια συζήτηση, η οποία γίνεται από το πρωί για τη δήλωση της κυρίας Νούλαντ. Η δήλωση της κυρίας Νούλαντ -να θυμίσω, κυρίες και κύριοι συνάδελφοι- είναι πανομοιότυπη με τη θέση του Αμερικανικού Κογκρέσου εδώ και δύο χρόνια, από τότε που κόπηκε η Τουρκία από το πρόγραμμα F-35. Τι έλεγε το Αμερικανικό Κογκρέσο; 
Όσο έχετε τους πυραύλους τους Ρωσικούς είστε κομμένοι από το F-35. Η κ. Νούλαντ ως πεπειραμένη διπλωμάτης το είπε ανάποδα. Μόλις βγάλετε τους πυραύλους τότε μπορείτε να ξαναμπείτε στην οικογένεια των F-35. Δηλαδή, επί της ουσίας η θέση την οποία εξέφρασαν οι Αμερικανοί ήταν ταυτόσημη. 
Το δεύτερο μου σχόλιο αφορά πάλι τα F-35. Είναι εντυπωσιακό, κυρίες και κύριοι συνάδελφοι, πως διάβαζα σε μερικά site ότι μέχρι χθες τα F-35 ήταν άχρηστα, ήταν τυφλά, ήταν άχρηστα, δεν είχαν οπλισμό κτλ. Μόλις έγινε η ανακοίνωση της κυρίας Νούλαντ και μπήκε στο τραπέζι το ενδεχόμενο οι Τούρκοι να πάρουν F-35 δια μαγείας έγιναν τα καλύτερα αεροπλάνα που υπάρχουν, επικίνδυνα αεροπλάνα και ούτω καθεξής. Γι’ αυτό λέω καμιά φορά θέλει σοβαρότητα η εξωτερική πολιτική πόσο μάλλον η αμυντική όταν μιλάμε για αεροπλάνα,τα οποία πολύ δύσκολα θα μπορούσε να διανοηθεί κανείς ότι θα μπορούσαν να λειτουργήσουν πάνω από το Αιγαίο και δη σε ελληνικά χέρια.  Κύριε Χατζηδάκη έχετε το λόγο.
ΔΙΟΝΥΣΙΟΣ ΧΑΤΖΗΔΑΚΗΣ: Ευχαριστώ κυρία Πρόεδρε. Αυτή τη στιγμή στην Κυβέρνηση του Ισραήλ συμμετέχουν οκτώ κόμματα 2 αριστερά -επαναλαμβάνω δύο αριστερά- δύο κεντρώα, τρία δεξιά, εκ των οποίων ο ένας είναι Στρατηγός και ο άλλος είναι ήρωας Στρατηγού και ένα Αραβικό. 
Είναι δυνατόν κύριε Υπουργέ -η κυρία Μπακογιάννη, η κυρία Πρόεδρος τοποθετήθηκε- αυτά τα οκτώ κόμματα να βγάλουν μια απόφαση; 
Τους ενώνει, κατά την άποψή μου, η ισοπέδωση της Γάζας, αφού έδωσε στο Ισραήλ την αφορμή η Χαμάς. Θα κάνω και μια εκτίμηση παραπάνω, θα ισοπεδώσουν τη Γάζα και κάποια στιγμή θα επιλέξουν ορισμένες Παλαιστινιακές οικογένειες να τις εγκαταστήσουν σε καινούργια σπίτια. 
Δεν υπάρχει περίπτωση -το επαναλαμβάνω, τα οκτώ κόμματα αυτά τα ενώνει η ισοπέδωση της Γάζας- δεν υπάρχει περίπτωση να υποκύψουν στις πιέσεις ούτε από την Αμερική, από την Ευρώπη ή από όλους. Θέλω να πω ευχόμαστε όλοι και λέμε να υπάρξει ειρήνη. Δεν θα υπάρξει εάν δεν ισοπεδωθεί η Γάζα. 
ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών ): Εκτός Μικροφώνου  Ποτέ; …

              ΔΙΟΝΥΣΙΟΣ ΧΑΤΖΗΔΑΚΗΣ :  Δεν θα υπάρξει ειρήνη, εάν, δεν ισοπεδωθεί η Γάζα, αυτό λέω.
ΘΕΟΔΩΡΑ  (Ντόρα) ΜΠΑΚΟΓΙΑΝΝΗ (Πρόεδρος της Επιτροπής ): Ένα δευτερόλεπτο όμως, γιατί αν μου ξανά μιλήσετε, θα διακόψω τη Συνεδρίαση. Το λόγο, έχει ο κύριος Μεταξάς Κωσταντίνος.  Έχετε ένα λεπτό.
ΚΩΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ : Τα διαδικαστικά θα τα συζητήσουμε για τη θέση της ….. 
ΘΕΟΔΩΡΑ  (Ντόρα) ΜΠΑΚΟΓΙΑΝΝΗ (Πρόεδρος της Επιτροπής ): Στο μικρόφωνο.
ΚΩΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ Εμείς, υπερασπιζόμαστε ορισμένες αρχές, που έχουν ιδιαίτερη σημασία στα ζητήματα της Εξωτερικής Πολιτικής. Δηλαδή, το γεγονός ότι οι Ελληνικές Ένοπλες Δυνάμεις, δεν έχουν καμία δουλειά, έξω από τα σύνορα. Μην το κοιτάζετε με μια προσέγγιση ευκαιριακή, είναι κρίσιμη αρχή και όποιος την παραβιάζει, έχει κόστος. Τώρα στην Ερυθρά, θέλουμε να σημειώσουμε ότι δεν θα συμμετάσχει η Ελληνική Φρεγάτα, για να υπερασπιστεί τη ζωή και τα δικαιώματα των ναυτεργατών, προσωπικά έχω πολύ μεγάλη πείρα από ταξίδια στην Υδρόγειο και τη συμμετοχή μου σε εμπόλεμες περιοχές. Οι ναυτεργάτες, αρνούνται να ταξιδέψουν σε τέτοιες περιοχές, που κρίνεται η ζωή τους. Η απόφαση της Ελληνικής Κυβέρνησης, είναι να υπερασπιστεί το νατοϊκό σχέδιο, το Ευρώ Ατλαντικό σχέδιο και τα συμφέροντα μεγάλων εφοπλιστικών ομίλων, που πολλαπλασιάζουν τα κέρδη τους, με τρομακτικούς ρυθμούς αυτό το διάστημα. 
Να γίνει η συζήτηση. Υπάρχουν αντίθετες απόψεις και τέλος σημειώστε κάτι για τη Γάζα. Ο κάθε λαός αναλαμβάνει τις ευθύνες, να εκλέξει την Κυβέρνησή του και γι’ αυτό σημειώνουμε και καυτηριάζουμε  τας αντιλήψεις περί προτεκτοράτου. Την Κυβέρνηση της Παλαιστίνης  είτε είναι στη Δυτική Όχθη, είτε είναι στη Λωρίδα της Γάζας, έχει υποχρέωση με τα κριτήρια που θα υπηρετούν τα δικά τους συμφέροντα, ο Παλαιστινιακός λαός. Σας ευχαριστώ. 
ΘΕΟΔΩΡΑ  (Ντόρα) ΜΠΑΚΟΓΙΑΝΝΗ (Πρόεδρος της Επιτροπής ): Σας ευχαριστώ πολύ κύριε Υπουργέ. Τελική τοποθέτηση. 
ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργού Εξωτερικών ): Ευχαριστώ, πολύ κυρία Πρόεδρε. Θέλω κατ’ αρχάς να επισημάνω ότι ήταν μία συζήτηση πολύ υψηλής ποιότητας και θέλω να σας ευχαριστήσω θερμά κυρία Πρόεδρε, για τη διεύθυνσή της. Μία συζήτηση, η οποία νομίζω αναδεικνύει, την κρισιμότητα των στιγμών. Βοηθάει όμως και να διαμορφώσουμε όλοι μια πληρέστερη θέση για τα ζητήματα. Μόνο μία, δυο επί μέρους παρατηρήσεις και μετά θα κάνω την καταληκτική μου τοποθέτηση σε ότι αναφέρθηκε ο κύριος Αποστολάκης. Επαναλαμβάνω κύριε Αποστολάκη, νομίζω ότι η σημειολογία της κατάπαυσης του πυρός είναι εντελώς αποπροσανατολιστική και εγώ αυτό που θέλω, είναι ειρήνη τώρα και παντού. 
Δεν μπορώ να το πω αλλιώς είτε λέγεται κατάπαυση του πυρός, όπως θέλετε εσείς, εάν θέλετε, επειδή το ανέφερε και η κυρία Δούρου. Να πούμε κατάπαυση του πυρός, εάν θέλετε, να πούμε παύση ανθρωπιστική. Δεν έχει σημασία όμως κύριε Αποστολάκη, σημασία κύριε Ναύαρχε, έχει αυτήν τη στιγμή να σταματήσει ο πόλεμος και να υπάρξει βιώσιμη ειρήνη. Δεν μπορώ να το πω αλλιώς. Εάν τώρα θα είναι κατά στάδια, όπως φαίνεται ότι μπορεί να είναι ο μόνος δυνατός τρόπος, διότι θα πρέπει από και πέρα από οτιδήποτε άλλο το σχέδιο ειρήνευσης όπως ξέρετε, πρέπει να περιλαμβάνει και την οικοδόμηση εμπιστοσύνης, μεταξύ των μερών οικοδόμησης εμπιστοσύνης, υπό καθεστώς ομηρίας, δεν μπορεί να υπάρξει εύκολα. Άρα είναι αρκετά σύνθετο το ζήτημα αυτό. 
Σε ό τι αφορά, σε ποια ομάδα θα είναι το πλοίο αν θα είναι στην «Prosperity guardian» ή στο «Ασπίδες» μένει να το δούμε στα τεχνικά ζητήματα. Προφανώς και θα τα δούμε ούτως η άλλως είναι εξαιρετικά πρώιμο το στάδιο. Η αίσθηση που έχω είναι ότι προφανώς θα υπάρχει μία αλληλεπίδραση αυτών των δύο ομάδων, που θα συν λειτουργούν εκεί. 
Όσον αφορά στην Αίγυπτο θέλω να σας πω ότι πράγματι οι συζητήσεις γίνονται σε ένα εξαιρετικά καλό κλίμα. Έχουμε μία διαχρονική σχέση φιλίας, μεταξύ των κυβερνήσεων και των λαών, την οποία καλλιεργούμε ακόμη περισσότερο και θα έλθουν πέρα από τα ενεργειακά και περισσότερες διπλωματικές συμφωνίες. Βεβαίως, ακόμη υπολειπόμαστε να συζητήσουμε για την επέκταση και της Αποκλειστικής Οικονομικής Ζώνης, η οποία έχει συντελεστεί, είναι κάτι το οποίο θα αξιολογηθεί στο μέλλον. Ο κ. Οικονόμου έκανε προσφυείς παρατηρήσεις, όπως πάντοτε. 
  Όσον αφορά στο μεταναστευτικό είναι πολύ σοβαρό το θέμα, θέλω να υπενθυμίσω ότι αυτή τη στιγμή οι παλαιστίνιοι, το ανέφερε και η κυρία Πρόεδρος, οι χώρες οι οποίες αντιμετωπίζουν τεράστια πίεση και θα αντιμετωπίσουν  μεταναστευτική είναι οι γειτονικές. Στην Ιορδανία το 70% του πληθυσμού είναι μεταναστευτικός πληθυσμός, στο Λίβανο επίσης, η Αίγυπτος βρίσκεται στη θέση που βρίσκεται και αυτή τη στιγμή η Αίγυπτος έχει 9 εκατομμύρια μετανάστες. Είμαστε ανήσυχοι και σε επιφυλακή. Θέλω να σας πω ότι γενικά υπάρχει μείωση των μεταναστευτικών ροών στην Ελλάδα, όπως γνωρίζετε σημαντική και σε αυτό έχει να κάνει το γεγονός ότι υπάρχει και καλή συνεργασία, μεταξύ των λιμενικών Ελλάδας και Τουρκίας.
 Ήδη εξαρθρώθηκε προ ολίγων ημερών και ένα μεγάλο κύκλωμα από δουλεμπόρους. Εντούτοις, υπάρχει μια μικρή αύξηση σε ότι αφορά τον νότιο διάδρομο από Λιβύη προς Κρήτη. Το παρακολουθούμε, είμαστε σε επαφή με την αιγυπτιακή πλευρά, έτσι ώστε να μπορέσουμε να αποκλείσουμε τις εισόδους, είναι κάτι το οποίο το παρακολουθούμε. Είπε ο κ. Οικονόμου, κάτι πάρα πολύ σημαντικό, για την έλλειψη συνομιλητή εκ μέρους της παλαιστινιακής πλευράς και το ανέφερε και η κυρία Πρόεδρος. Αυτό είναι πάρα πολύ μείζον. Το ανέφερα στην πρωτολογία μου ότι εμείς επιχειρούμε να δώσουμε μία περαιτέρω νομιμοποίηση στην παλαιστινιακή αρχή η οποία έχει απωλέσει ένα μεγάλο μέρος νομιμοποίησης αλλά και ηθικού, αν θέλετε. Έχει απονομιμοποιηθεί διότι αυτή τη στιγμή βάλλεται και από τη Χαμάς ενίοτε αλλά και από ένα μέρος του ίδιου του παλαιστινιακού λαού, ο οποίος τείνει προς το ριζοσπαστισμό εξαιτίας όλων αυτών των γεγονότων. Άρα, αυτή τη στιγμή βάλλεται. Υπάρχουν εγγενή προβλήματα λειτουργίας και διάρθρωσης της παλαιστινιακής αρχής τα οποία είναι γνωστά, αυτή τη στιγμή όμως που μιλάμε άλλος αξιόπιστος συνομιλητής δεν υπάρχει. Άρα θα πρέπει για να μπορέσει να υπάρξει μία μετάπτωση σε μία βιώσιμη ειρήνη, να μπορεί να υπάρχει συνομιλητής εκ μέρους των παλαιστινίων και αυτό προσπαθούμε να κάνουμε με την παλαιστινιακή αρχή, όπως θα μετεξελιχθεί μέσα από δημοκρατικές διαδικασίες. 
Όσον αφορά στο  χρόνο κ. Οικονόμου δεν θα μπορέσω να σας βοηθήσω προφανώς. Είναι κάτι που μακάρι να μπορούσα να έχω εικόνα. Εμείς από τη δική μας πλευρά προετοιμαζόμαστε για κάθε χρόνο είτε θα έχουμε μια σύντομη αποκλιμάκωση είτε μια μακρύτερη. Είναι πάντως πολύ μεγάλη η ανάγκη να έχουμε κάτι άμεσο και θέλω να διαβεβαιώσω το Σώμα πως ό τι μπόρεσα να σας πω, σας το έχω πει και εγώ είμαι υπέρ της ανοιχτής διπλωματίας. Αυτή τη στιγμή βρίσκονται στην κορύφωσή τους οι διαδικασίες για την ειρήνευση στην περιοχή. 
Ο κύριος Χατζηδάκης, αναφέρθηκε  στην κυβέρνηση του Ισραήλ και στην πολυσυλλεκτικότητα της. Θέλω να σας πω κύριε Ναύαρχε το εξής, ότι η πραγματική πίεση έρχεται από τον λαό δεν έρχεται έξωθεν. Αυτό είναι το βασικό, πάντοτε στις διαστάσεις αυτές και αυτή τη στιγμή υπάρχει και μια μεγάλη πίεση από τους συγγενείς των ομήρων. Είναι 180 αλλά έχουν πολλαπλασιαστικό αποτέλεσμα κύριε Ναύαρχε, διότι το θέμα των ομήρων χτυπάει πάρα πολύ στο μαλακό υπογάστριο του λαού. Μπορεί να είναι 180, ακόμη και ένας ή δύο να ήταν, το γεγονός ότι βρίσκονται σε κατάσταση ομηρίας είναι κάτι το οποίο δεν μπορεί να ανεχθεί εύκολα ο οποιοσδήποτε.
 Κλείνω, κυρία Πρόεδρε, με δυο, τρεις μικρές παρατηρήσεις. Να επισημάνω ότι η Ελλάδα προσπαθεί σε δύσκολο περιβάλλον να διατηρήσει μία στάση αρχών. Ξέρετε και οφείλω να το πω αυτό, δεν είναι πάντοτε εύκολο, επειδή μου ζητήσατε περαιτέρω πρωτοβουλίες, δεν είναι πάντοτε εύκολο να αναλαμβάνεις πρωτοβουλίες, όταν και το ευρύτερο πλαίσιο είναι τόσο δύσκολο. Παραδείγματος χάρη, η Ευρωπαϊκή Ένωση δεν είναι ένα εύκολο φόρουμ για να αναλάβει πρωτοβουλίες, διότι δεν υπάρχει πάντοτε ομονοούσα  στάση στα θέματα αυτά. Δυστυχώς, υπάρχουν εκείνοι οι οποίοι βρίσκονται με το ένα άκρο, εκείνοι οι οποίοι βρίσκονται με το άλλο άκρο, υπάρχει μια πολυδιάσπαση. 
               Νομίζω εκείνο το οποίο οφείλουμε να κάνουμε είναι να λειτουργούμε στο πλαίσιο αρχών και κυρίως του διεθνούς δικαίου.  Η διεθνής αρχιτεκτονική ασφαλείας θα αλλάξει είναι βέβαιο και στην περιοχή της Μέσης Ανατολής και ευρύτερα στον κόσμο. Χρέος της ελληνικής διπλωματίας νομίζω είναι να έχει ανοικτούς διαύλους με όλους, τόσο με τις μεγάλες δυνάμεις, όπως είναι κατεξοχήν οι Ηνωμένες Πολιτείες και βεβαίως η Ευρωπαϊκή Ένωση που είμαστε κράτος μέλος όσο και με περιφερειακές δυνάμεις, οι οποίες όμως έχουν σημαντικό ρόλο στην περιοχή και έχουμε καταφέρει αυτήν τη στιγμή να έχουμε ανοιχτούς διαύλους με όλες τις πλευρές. 
Βλέπετε πόσο ασύμμετρα καθίστανται τα πράγματα. Σήμερα ενόσω ο μόνος πυλώνας που είχαμε για  ανθρωπιστική βοήθεια ήταν η UNRRA αυτή τη στιγμή βάλλεται η UNRRA επειδή υπάρχουν καταγγελίες για περιστατικά. Πάντοτε πρέπει να έχεις ανοικτούς διαύλους, να μπορείς να έχεις εναλλακτικές, να κάνεις μια προοπτική διερεύνηση και να μπορείς να προσαρμόζεσαι στα δεδομένα. Στα επόμενα ταξίδια τα δικά μου θα προσπαθήσω να αναπτύξω έτι περαιτέρω αυτή τη στάση.
Θέλω να σας ενημερώσω ότι στις 9 Φεβρουαρίου θα βρίσκομαι στην Ουάσιγκτον και στη Νέα Υόρκη. Στην Ουάσιγκτον για τον στρατηγικό διάλογο, που θα έχουμε την ευκαιρία να συζητήσουμε και τα διμερή αλλά και τα περιφερειακά και διεθνή και στη Νέα Υόρκη για την προώθηση της υποψηφιότητάς μας για το Συμβούλιο Ασφαλείας του Οργανισμού Ηνωμένων Εθνών το 2025 και 2026 και θα μιλήσω ο ίδιος στο Συμβούλιο Ασφαλείας.  Κυρία Πρόεδρε επιφυλάσσομαι για περαιτέρω ενημέρωση όποτε το ζητήσει το Σώμα και θερμά σας ευχαριστώ και πάλι.
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Εμείς ευχαριστούμε κύριε Υπουργέ για την άμεση ανταπόκρισή σας. Κυρίες και κύριοι συνάδελφοι, 8 Φεβρουαρίου είναι η επόμενη συνεδρίαση με τον κ. Ρουσσόπουλο. Σας ευχαριστώ πολύ.
              Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αβραμόπουλος Δημήτριος, Ανδριανός Ιωάννης, Αυγερινοπούλου Διονυσία – Θεοδώρα, Βασιλειάδης Βασίλειος (Λάκης), Βλάσης Κωνσταντίνος, Γκίκας Στέφανος, Γκιουλέκας Κωνσταντίνος, Δαβάκης Αθανάσιος,  Δερμεντζόπουλος Χρήστος Δημοσχάκης Αναστάσιος (Τάσος) Θεοδωρικάκος Παναγιώτης (Τάκης) Κόνσολας Εμμανουηλ, Κακλαμάνης Νικήτας, Καλογερόπουλος Δημήτριος,, Κατσανιώτης Ανδρέας, Κτιστάκης Ελευθέριος, Λαμπρόπουλος Ιωάννης, Λιούτας Αθανάσιος, Μπακογιάννη Θεοδώρα (Ντόρα), Μπουκώρος Χρήστος, Νικολακόπουλος Ανδρέας, , Στυλιανίδης Ευριπίδης, Συρίγος Ευάγγελος (Άγγελος), Τσαβδαρίδης Λάζαρος, Υψηλάντης Βασίλειος – Νικόλαος, Χατζηβασιλείου Αναστάσιος (Τάσος), Χατζηδάκης Διονύσιος, Χρυσομάλλης Μιλτιάδης (Μίλτος), Αποστολάκης Ευάγγελος, Γεροβασίλη Όλγα, Δούρου Ειρήνη (Ρένα), Ηλιόπουλος Όθων, Καλαματιανός Δημήτριος, Κασιμάτη Ειρήνη (Νίνα), Πολάκης Παύλος, Τζάκρη Θεοδώρα, Γιαννακοπούλου Κωνσταντίνα (Νάντια), Μπιάγκης Δημήτριος, Νικητιάδης Γεώργιος, Παρασκευαΐδης Παναγιώτης,  Μαρίνος Γεώργιος, Μεταξάς Κωνσταντίνος Βασίλειος, Παπαναστάσης Νικόλαος, Παφίλης Αθανάσιος,  Σαράκης Παύλος, , Ζερβέας Αλέξανδρος, Αναγνωστοπούλου Αθανασία (Σία), Οικονομόπουλος Τάσος, Ρούντας Γεώργιος Καζαμίας Αλέξανδρος και Κωνσταντοπούλου Ζωή.


Τέλος και περί ώρα 15:40΄  λύθηκε η συνεδρίαση.

     Η ΠΡΟΕΔΡΟΣ ΤΗΣ ΕΠΙΤΡΟΠΗΣ                                                         Ο ΓΡΑΜΜΑΤΕΑΣ

ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ                                     ΧΡΗΣΤΟΣ ΔΕΡΜΕΝΤΖΟΠΟΥΛΟΣ

